title: Elävien kuolleiden päivä

text: Elävien kuolleiden päivä ("Day of the Dead") on vuonna 1985 valmistunut yhdysvaltalainen kauhuelokuva ja kolmas osa George A. Romeron zombielokuvasarjassa. Se on jatkoa elokuville "Elävien kuolleiden yö" (1968) ja "Dawn of the Dead" (1978). Sarjan neljäs osa on "Kuolleiden valtakunta", joka ilmestyi vuonna 2005. Kuten edeltäjiensäkin, elokuva sisältää paljon yhteiskuntakritiikkiä, ja sen yleisilme on ehkä synkin koko sarjasta. Elokuvan maskeeraaja ja erikoistehostemies Tom Savini sai työstään Saturn-palkinnon. Elokuvasta on julkaistu myös nimellinen vuonna 2005 sekä Steve Minerin ohjaama uusintaversio vuonna 2008. Molemmat ovat kuitenkin itsenäisiä elokuvia ja perustuvat vain hyvin löyhästi Romeron elokuvaan.


title: Elävien kuolleiden päivä

text: Elävien kuolleiden päivä alkaa ajallisesti hieman kauempaa kuin mihin Dawn of the Deadissa jäätiin. Siviilisaatio on romahtanut lopullisesti ja zombit ovat vallanneet maailman. Hallituksen ja armeijan rippeet piilottelevat maanalaisissa bunkkereissa, yrittäen löytää hoitokeinoa epidemiaan. Floridassa kourallinen eloonjääneitä elää maanalaisessa autioksi jääneessä kaivoksessa, joista muodostettu pieni nelihenkinen pelastustiimi etsii Fort Myersistä selviytyjiä. Lopulta Sarah, Miguel, John ja McDermott palaavat tuloksetta tukikohtaansa, aidattuun kaivokseen.


title: Elävien kuolleiden päivä

text: Kaivoksessa puolet väestöstä ovat sotilaita jotka pitävät kuria, kun taas toinen puoli koostuu tiedemiehistä ja tavallisista kansalaisista jotka yrittävät löytää lääkettä zombiepidemiaan. Koko joukkoa johtaa vastikään virkaansa astunut kapteeni Rhodes, joka on kärsimätön tulosten suhteen. Rhodes ei tunnu myöskään välittävän ihmistensä hyvinvoinnista, ja mm. laiminlyö Miguelin pahanlaatuisen stressin seuraukset. Tiedemiesten joukossa on hullun oloinen tohtori Matthew Logan jota sotilaat kutsuvat "Frankensteiniksi". Hän yrittää kehitellä ratkaisua omalla tavallaan - yrittämällä kouluttaa zombeista kesyjä ja älykkäämpiä. Hän onkin saanut aikaan muutoksia lempi-zombiessaan nimeltä Bub. Se esimerkiksi näyttää muistavan mitä tehdään partaterällä tai puhelimella. Bub osaa myös sotilastervehdyksen sekä osoittaa Rhodesia aseella, josta kapteeni ei ole järin ilahtunut.


title: Elävien kuolleiden päivä

text: Päivittisessä rutiinissaan, jossa sotilaat keräävät zombeja tutkimuksiin, Miguel epähuomiossaan tapattaa kaksi sotilasta ja saa pureman käteensä. Sarah pysäyttää shokissa olevan miehen ja amputoi tämän raajan. Rhodes eristää loput tiedemiehet sotilaista kyllästyttyään heidän töppäilyihin. Rhodes saa myös selville, että Logan ruokkii Bubia kuolleilla sotilailla, jolloin tämän päässä naksahtaa lopullisesti. Kapteeni tappaa Loganin, ja ottaa panttivangeikseen Johnin ja Loganin assitentin tohtori Fisherin. Sarahin ja McDermottin tämä jättää zombien armoille pimeään kaivokseen. Pakottaessaan Johnia lentämään sotilaat pois kaivoksesta John kieltäytyy, jolloin Rhodes ampuu Fisherin. Samaan aikaan Bub pääsee kahleistaan ja suuttuu Loganin kuolemasta, napaten maassa lojuvan pistoolin.


title: Elävien kuolleiden päivä

text: Puremasta selvinnyt Miguel päästää ulkona olevat zombit hissillä sisään kaivokseen, tullen syödyksi. John onnistuu tainnuttamaan Rhodesin ja on aikeissa tappaa tämän. Hän muuttaa mielensä ja lähtee Sarahin ja McDermottin perään. Kaivos täyttyy zombeista, jotka repivät jäljellä olevat sotamiehet kappaleiksi. Rhodes, joka pakeni kauemmas autollaan kohtaa Bubin. He käyvät pikaisen kaksintaistelun, jossa Bub saa nopeasti yliotteen Rhodesin panikoidessa. Ammuttuaan kapteenia muutaman kerran zombilauma viimeistelee Rhodesin. Bub tervehtii Rhodesia ja poistuu paikalta. Kuten aiemminkin Romeron elokuvissa, ihmisten tukikohta tuhoutuu sisäisiin ristiriitoihin ja yhteistyökyvyttömyyteen, ei niinkään zombien hyökkäykseen, joka tosin viimeistelee tuhon.


title: Elävien kuolleiden päivä

text: Sarah, John ja McDermott pääsevät kuin pääsevätkin helikopteriin, ja lentävät autiolle saarelle. Elokuva päättyy Sarahin vetäessä yli päivän kalenteristaan.


title: Robert Wyatt

text: Robert Wyatt (s. 28. tammikuuta 1945) on brittiläinen muusikko. Hän syntyi Bristolissa.


title: Robert Wyatt

text: Wyatt kuului Soft Machine -yhtyeen perustajajäseniin 1960-luvun lopulla; hän oli sekä laulusolisti että rumpali. Hän jätti Soft Machinen vuonna 1971 perustaakseen oman Matching Mole -yhtyeensä, joka julkaisi menestyksellä kaksi studioalbumia. Wyattin alaraajat halvaantuivat pysyvästi, kun hän putosi juovuspäissään kolmannen kerroksen ikkunasta 1. heinäkuuta 1973.


title: Robert Wyatt

text: Vammautumisestaan huolimatta Wyatt jatkoi aktiivista työskentelyä musiikin parissa. Ura Matching Molessa sai jäädä mutta vuonna 1974 ilmestyi hänen tunnettu toinen sooloalbuminsa "Rock Bottom", ja vuodelta 1975 on sen jazzvaikutteinen seuraaja "Ruth Is Stranger Than Richard".


title: Robert Wyatt

text: Wyatt on jatkanut uraansa näihin päiviin. Hän tekee soolouransa ohessa yhteistyötä muiden huomattavien artistien kanssa; mm. kappale "Submarine" Björkin albumilla "Medúlla" (2004) sisältää hänen ääntelyään.


title: Luettelo televisiosarjan Johnny Test jaksoista

text: Luettelo Johnny Testin jaksoista. Jaksot ovat tuotantokausikohtaisessa luettelossa Yhdysvaltain alkuperäisessä esitysjärjestyksessä.


title: Aavo Pikkuus

text: Aavo Pikkuus (s. 23. marraskuuta 1954 Meremäe, Viron SNT) on entinen virolainen kilpapyöräilijä ja olympiavoittaja. Hän edusti kilpaurallaan Neuvostoliittoa.


title: Aavo Pikkuus

text: Pikkuus voitti olympiakultaa maantiepyöräilyn 100 kilometrin joukkueajossa Montrealissa 1976. Maailmanmestaruuskilpailuissa hän sai yhden kultamitalin ja kaksi hopeaa joukkueajossa. Hänen suurin henkilökohtainen saavutuksensa oli Rauhanajon voitto 1977.


title: Aavo Pikkuus

text: Pyöräilyuransa jälkeen Pikkuus menestyi rallikilpailuissa.


title: Tiit Sokk

text: Tiit Sokk (s. 15. marraskuuta 1964 Tartto, Viron SNT, Neuvostoliitto) on virolainen koripallovalmentaja ja kilpauransa päättänyt koripalloilija.


title: Tiit Sokk

text: Sokk on Viron ainoa koripallon olympiavoittaja. Hän voitti Neuvostoliiton maajoukkueen pelaajana olympiakultaa Soulissa 1988. Lisäksi hän voitti kaksi MM-hopeaa ja yhden EM-pronssin.


title: Tiit Sokk

text: Sokk on valmentanut muun muassa Viron mestaruussarjan Dalkia/Nybit-joukkuetta sekä Viron maajoukkuetta.


title: Tiit Sokk

text: Sokk valittiin Viron parhaaksi urheilijaksi vuonna 1988. Hänen isänsä August Sokk ja poikansa Tanel Sokk ovat myös olleet menestyneitä koripalloilijoita.


title: Sandro Akhmeteli

text: Sandro Akhmeteli (, 13. huhtikuuta 1886 – 27. kesäkuuta 1937), oikealta nimeltään Aleksandre Akhmetelašvili (), oli georgialainen teatteriohjaaja, jonka innovatiiviset toteutukset ja taito massakohtauksissa vaikuttivat syvästi georgialaiseen teatteriperinteeseen. Häntä pidetään yleisesti merkittävimpänä georgialaisena teatteriohjaajana. Hän ohjasi vuosina 1926–1935 Rustaveli-teatteria Tbilisissä, ja onnistui tekemään siitä yhden Neuvostoliiton menestyksekkäimmistä teattereista. Stalinin vainojen aikaan hänet pidätettiin keksityin vakoilusyyttein ja teloitettiin.


title: Sandro Akhmeteli

text: Hän syntyi papin perheeseen Anagan vuoristokylässä Kakhetin alueella Itä-Georgiassa. Seudun maisemat ja kulttuuri vaikuttivat suuresti tulevan ohjaajan estetiikkaan. Koulussa Akhmetelia opetti kirjailija Vasil Barnovi, ja hän omaksui syvälliset tiedot georgialaisesta ja maailmankirjallisuudesta. Epäonnistunut avioliitto sai hänet lähtemään Pietariin, jossa hän aloitti lakiopinnot yliopistossa (vuoteen 1916 saakka). Akhmeteli kulutti kuitenkin valtaosan ajastaan kirjoittaen teatterikritiikkejä. Vuonna 1915 hän kirjoitti ensimmäisen manifestinsa, jossa hän tuomitsi georgialaisen teatterin "tuhottavaksi, jotta siitä tulisi pehmeämpi, temperamenttisempi, intohimoisempi, tunteellisempi, äänekkäämpi, rohkeampi, sankarillisempi."


title: Sandro Akhmeteli

text: Vuonna 1918 Georgia itsenäistyi Venäjästä. Maan uusi hallitus aloitti kansallisen teatterin elvyttämiseen tähtäävän ohjelman, jossa kansallisteatteriin kerättiin kaikki Georgiassa vähänkin näytelleet. Akhemeteli palasi Georgiaan johtamaan nuoria näyttelijöitä kapinaan vallanpitäjiä vastaan. Vuonna 1922 huomiota herättävä, Venäjällä toiminut georgialainen teatteriohjaaja Kote Mardžanišvili palasi myös Georgiaan, ja alkoi työskennellä yhdessä Akhmetelin kanssa Rustaveli-teatterin uudistamiseksi. Heidän yhteistyönsä oli tuloksellista, mutta vaivautunutta. Varautunut ja jokseenkin sovinnainen Mardžanišvili piti Akhmetelin despoottista johtamistapaa ja myrskyisää luonnetta liian väkivaltaisena, ja jätti Rustaveli-teatterin vuonna 1926. Akhmeteli sai nyt teatterin yksin haltuunsa. Akhmetelin tyrannia oli huomattavaa, ja kaikki hänen (kakhetilaisen joen mukaan nimetyn) "Durudži"-taideryhmänsä jäsenet joutuivat allekirjoittamaan erityisen valan, jossa he "uhrasivat elämänsä ja tulevaisuutensa ryhmän ja teatterin tahdolle".


title: Sandro Akhmeteli

text: Akhemetlin suhde vastaperustettuun Georgian neuvostohallintoon oli vaikea. Vaikka Akhmeteli oli vallankumouksellinen ja vasemmistolainen, hänen kokeellisuutensa ja ekspressionisminsa eivät juurikaan sopineet bolševikkien doktriineihin. Vuoden 1924 neuvostovastaisen kansannousun aikana hänet pidätettiin lyhyeksi aikaa ja kuulusteltiin ryhmänsä johdosta. Salainen poliisi tuomitsi sen mahdolliseksi salaliitoksi. Akhmetelin täytyi hajottaa Durudži Lavrenti Berijan painostuksesta vuonna 1927, mutta hänen menestyksensä toi hänelle turvaa Moskovan silmissä. Hänen taitonsa koreografiassa ja spektaakkelimaisissa massakohtauksissa toivat hänelle kansainvälistä mainetta. Kun hänen mestariteoksensa "Lamara", Grigol Robakidzen näytelmä, oli voittanut palkinnon vuoden 1930 Moskovan draamaolympialaisissa, Akhmeteli ja hänen seurueensa kutsuttiin kiertueelle Yhdysvaltoihin. Tämä hälytti neuvostoviranomaiset. Kun Robakidze oli skandaalimaisesti loikannut Saksaan myöhemmin samana vuonna, Berija aloitti uuden hyökkäyksen Akhmetelia vastaan. Paradoksaalisesti "Lamaran" esittämistä jatkettiin Neuvostoliiton teatteritaiteen saavutusten osoittamiseksi, tosin ilman kirjailijan nimeä näytelmän julisteissa. Akhemeteli tuotti viimeisen merkittävän työnsä Friedrich Schillerin draamaan "Rosvot" perustuen vuonna 1933, mitä seurasi hänen voitonkiertueensa Moskovaan.


title: Sandro Akhmeteli

text: Akhmeteli ei kuitenkaan onnistunut pakenemaan Berijan valvonnasta. Häntä syytettiin "neuvostovastaisesta toiminnasta" ja poistettiin näyttämöltä vuonna 1935. Teatterin hajoamiseen vaikutti myös Akhmetelin oma ylimielisyys: Akhmeteli ei päästänyt georgialaisia kirjailijoita ("surkea georgian kirjallisuus, surkeat georgialaiset kirjailijat") näyttämölle, ja hänen sanotaan henkilökohtaisesti komentaneen Berijan ulos harjoituksista. Akhmeteli pakeni ihailijoidensa luokse Moskovaan, mutta vuonna 1937 hänet luovutettiin Georgiaan vangittavaksi useiden kollegojensa kanssa. Heitä vastaan sepitettyihin syytteisiin kuuluivat vakoilu Yhdistyneelle kuningaskunnalle ja salajuonet Berijan ja Stalinin murhaamiseksi. Akhemetelia kidutettiin Berijan läsnä ollessa, kunnes hän tuli mykäksi ja halvaantui. Hänet ammuttiin 27. kesäkuuta 1937.


title: Jebal Barez

text: Jebal Barez on noin 3 750 metrin korkeuteen nouseva vuoristo Iranin keskiosissa. Se alkaa Isfahanin kaupungin itäpuolelta ja kulkee kaakonsuuntaan rinnakkaisena Zagros-vuoristolle. Vuoriston juurella sijaitsee mm. kuuluisa savitiilinen Bamin kaupunki, joka kärsi pahoin maanjäristyksessä vuonna 2003. Bam on saanut vetensä kastelukanavista, jotka ovat johdettu vuoriston puroista.


title: Fthia

text: Fthia (, ) oli kreikkalaisessa mytologiassa esiintyvä alue Othrys-vuoren molemmin puolin myöhemmän Fthiotiin maakunnan ja nykyisen Fthiotiin alueyksikön alueella eteläisessä Thessaliassa.


title: Fthia

text: Valtakunnan perusti Aiakos, ja se oli Peleuksen ja Akhilleuksen kuten myös tämän Troijan sodassa johtaman myrmidonien heimon kotimaa.


title: Ivar Stukolkin

text: Ivar Stukolkin (s. 13. elokuuta 1960 Tallinna) on entinen virolainen uimari ja olympiavoittaja. Hän edusti kilpaurallaan Neuvostoliittoa.


title: Ivar Stukolkin

text: Stukolkin on Viron ainoa uinnin olympiamitalisti. Moskovan 1980 olympialaisissa hän voitti kultaa 4 × 200 metrin vapaauintiviestissä, jossa hän ui kolmannen osuuden Neuvostoliiton joukkueessa. Pronssia hän sai 400 metrin vapaauinnissa, jossa Neuvostoliitto otti kolmoisvoiton. Maailmanmestaruuskilpailuissa hän sai viestihopeaa 1982.


title: Mait Riisman

text: Mait Riisman (23. syyskuuta 1956 Tallinna – 17. toukokuuta 2018) oli virolainen vesipallovalmentaja ja vesipalloilija. Pelaajaurallaan hän edusti Neuvostoliittoa.


title: Mait Riisman

text: Riisman on Viron ainoa vesipallon olympiamitalisti. Hän voitti Neuvostoliiton maajoukkueen pelaajana olympiakultaa Moskovassa 1980. Spartakiadeissa hän voitti kultaa 1979 ja hänet valittiin kisojen parhaaksi pelaajaksi. Moskovalaisen seurajoukkueensa riveissä hän voitti Euroopan cup-voittajien cupin 1976 sekä Neuvostoliiton mestaruuden 1979 ja 1985–1987.


title: Mait Riisman

text: Pelaajauransa jälkeen Riisman on toiminut valmentajana Ranskassa ja Venäjällä. Neuvostoliiton maajoukkueen toisena valmentajana hän oli 1989–1991 ja Venäjän maajoukkueen toisena valmentajana 1997–2000.


title: M/S Misana

text: M/S Misana () on ahvenanmaalaiseen Godby Shipping -ryhmään kuuluvan Trailer-Link Oy:n omistukseen rekisteröity ro-ro-rahtialus. Se on rakennettu vuonna 2007 J.J. Sietaksen telakalla Hampurissa, Saksassa. Nykyisin "Misana" on aikarahdattuna UPM-Kymmenen liikenteeseen, reitille Suomi–Pohjanmeri–Biskajanlahti. Lastina Misana kuljettaa metsäteollisuuden tuotteita. Aluksen jääluokitus on 1A Super ja konttikapasiteetti (TEU) 484.


title: M/S Misana

text: Joulukuussa 2007 valmistunut M/S Misida on Misanan sisaralus.


title: M/S Misana

text: Helmikuussa 2005 Godby Shipping -ryhmään kuuluvat Minicarriers ja Trailer-Link tilasivat kaksi alusta UPM:n metsäteollisuuden tuotteiden kuljetuksia varten.


title: M/S Misana

text: 14. toukokuuta 2007 aluksen köli laskettiin. 22. lokakuuta 2007 kastettiin Helsingissä, jonka jälkeen se aloitti liikennöinnin. Aluksen saavuttua aamuyöllä 28. tammikuuta 2009 Kotkan satamaan, löydettiin alukselta kaksi salamatkustajaa. Alus oli tulossa Espanjasta.


title: Laina (täsmennyssivu)

text: Laina tarkoittaa seuraavia:


title: Iso Hiekka-aavikko (Iran)

text: Iso Hiekka-aavikko (, "Dasht-e Lut," käytetään myös nimitystä "Kaluts") sijaitsee Iranin kaakkoisosassa maan keskitasangolla. Aavikko on yksi maailman kuumimpia paikkoja, sillä vuosina 2004 ja 2005 aavikko oli Nasan mittausten mukaan maailman lämpimin paikka 70,7 celsiusasteellaan. Lisäksi aavikolla sataa vettä vain lyhyesti keväällä sadekaudella, jolloin ympäröiviltä vuorilta virtaa alueelle jokia. Aavikolla virtaavan Shoor-joen vesi on niin suolaista, ettei sitä voi juoda eikä sitä voi käyttää kasteluun.


title: Iso Hiekka-aavikko (Iran)

text: Iranin keskitasanko on kuivaa vuoristojen ympäröimää seutua, ja se muodostuu pääosin Isosta Hiekka-aavikosta ja Isosta Suola-aavikosta. Kymmeniä miljoonia vuosia sitten alueella sijaitsi valtameri, jonka vesi on haihtunut vähitellen, mutta suolakerroksia on jäänyt maaperään. Tutkijat ovat tehneet myös havaintoja kosteudesta syvällä maan pinnan alla. Autiomaassa ei ole kasvillisuutta, mutta siellä elää hyönteisiä, matelijoita ja aavikkokettuja.


title: Iso Hiekka-aavikko (Iran)

text: Kokonaisuudessa Iso Hiekka-aavikko on 480 kilometriä pitkä ja 320 kilometriä leveä. Aavikko voidaan jakaa kahteen vyöhykkeeseen. Läntinen alue on matalaa tasankoa, jolla on useita suolatasankoja sekä rotkoja ja doliineita. Lisäksi läntisessä osassa on maailman suurimpiin lukeutuvia yardangeja, jotka ovat tuulen muovaamia kiviharjoja. Ison Hiekka-aavikon kaakkoisosassa on sen sijaan laajoja hiekkakenttiä, jossa kohoaa 300-metrisiä dyynejä, jotka kuuluvat maailman korkeimpiin.


title: Iso Hiekka-aavikko (Iran)

text: Iran kuuluu mannerlaattojen väliseen alueeseen, ja myös Isolla Hiekka-aavikolla ja sen läheisyydessä esiintyy maanjäristyksiä. Bamissa, joka sijaitsee aavikon etelälaidalla, kuoli v. 2003 noin 30000 ihmistä. Kermanin maakunta on seismisesti aktiivista aluetta, vaikka mannerlaatat kulkevatkin hieman lännempänä. Vulkaaninen toiminta ei ole aktiivista, mutta alueella on kraattereita ja mustaa vulkaanista laavakiveä.


title: Iso Hiekka-aavikko (Iran)

text: Unesco lisäsi aavikon maailmanperintöluetteloon vuonna 2016. Nimitys on lisännyt alueen tunnettavuutta ja geoturismia, jota pyritään kehittämään. Turistit saapuvat useimmiten Kermanin kaupungista aavikon luoteisosaan (matkaa n. 140 km), jonne kulkee hyvä autotie Shahdadin kautta. Matkatoimistot järjestävät myös päiväretkiä aavikolle muutaman kymmenen kilometrin päähän tiestä, ja jopa telttayöpymisiä on tarjolla. Yksi houkutus on kirkkaan tähtitaivaan tarkkailu yöllä.


title: Aaronic Order

text: Aaronic Order ("Aaronin järjestys", tunnettu myös nimellä House of Aaron, "Aaronin huone") on Yhdysvalloissa toimiva uskonnollinen yhteisö, joka voidaan mahdollisesti laskea myöhempien aikojen pyhien liikkeeseen kuuluvaksi. Tämä ei kuitenkaan ole selvää, koska yhteisö ei pidä Joseph Smithiä Jumalan profeettana eikä Mormonin kirjaa pyhänä kirjoituksena. Suhde myöhempien aikojen pyhien liikkeeseen on enemmänkin historiallinen kuin teologinen, eikä yhteisö itse pidä itseään myöhempien aikojen pyhien liikkeeseen kuuluvana.


title: Aaronic Order

text: Aaronic Orderin perusti vuonna 1942 by Maurice L. Glendenning (1891–1969), joka oli aiemmin kuulunut Myöhempien aikojen pyhien Jeesuksen Kristuksen kirkkoon. Hänet kuitenkin erotettiin kirkosta, koska hän väitti saaneensa ilmestyksiä enkeli Elialta. Vuonna 1944 hän julkaisi ilmestyksensä kirjana nimeltä "The Book of Elias, or the Record of John" ("Elian kirja tai Johanneksen muistiinpanot"). 1978 julkaistiin pyhä kirjoitus nimeltä "Levitical Writings" ("Leeviläiset kirjoitukset"), johon kuuluvat Elian kirja, Opetuslasten kirja sekä uusia ilmoituksia.


title: Aaronic Order

text:
1956 yhteisö perusti oman kommuunin EskDalen Utahiin. Kaikki kannattajat eivät kuitenkaan muuttaneet sinne, vaan osa jatkoi elämäänsä osana normaalia yhteiskuntaa. Nykyään yhteisöllä on seurakuntia EskDalessa, Partounissa ja Murrayssa, kaikki Utahissa.
Kannattajia lienee tuhatkunta.


title: Aaronic Order

text: Opillisesti Aaronic Order yhdistelee elementtejä kristinuskosta ja juutalaisuudesta. Liike pitää pyhänä päivänä sapattia, lauantaita, jolloin kokoukset järjestetään. Se käyttää Jumalasta nimeä YHWH (Jahve) ja Jeesuksesta heprealaista nimeä Yeshua. Liike myös viettää osia juutalaisen vuoden uskonnollisista juhlista. Toisaalta se tunnustaa uskoa kolmiyhteiseen Jumalaan, Isään ja Poikaan ja Pyhään Henkeen. Se tunnustaa Jeesuksen Kristuksen sovitusuhrin ristillä ja esittää parannuksen, uskon, kasteen ja kättenpäällepanon evankeliumin ensimmäisiksi periaatteiksi ja avaimiksi pelastukseen.


title: Aaronic Order

text: Aaronic Order katsoo olevansa eräänlainen lopunajallinen morsiusseurakunta, joka on kutsuttu valmistamaan Kristuksen ruumista eli kirkkoa Kristuksen toiseen tulemiseen. Se katsoo Jeesuksen Kristuksen sovitustyön olevan Vanhan testamentin Aaronin pappeuden täydellinen ilmaisumuoto, ja seurakunnan olevan kutsuttu julistamaan tätä sovitusta. Näin kirkko on tullut osalliseksi Aaronin leeviläisestä pappeudesta. Kun kristikunnan täyteys on kerran liitetty osaksi Israelin kansaa, tulee myös kirkon pappeus saavuttamaan täydellisen asteensa. Tällöin kirkko tulee olemaan Israelin palvelija, joka on kutsutta siunaamaan sitä ja rukoilemaan sen puolesta.


title: M/S Trica

text: M/S Trica () on alankomaalaisen Spliethoff -varustamokonsernin omistama ro-ro-rahtialus. Se on rakennettu vuonna 2007 Stocznia Szczecińska Nowa -nimisellä telakalla Szczecinissä, Puolassa. Kuollutta painoa aluksella on 18 250 tonnia ja jääluokitus on 1A Super eli alus pystyy useimmissa jääolosuhteissa kulkemaan yksin. Kontteja (TEU) laivaan mahtuu kerrallaan 640. "Trica" on rekisteröity Alankomaiden lipun alle ja sen kotisatama on Amsterdam. Nykyisin laivalla operoi Transfennica.


title: M/S Trica

text: Trican sisaraluksia ovat M/S Timca, M/S Kraftca, M/S Genca, M/S Pulpca, M/S Plyca, M/S Steelca ja M/S Woodca.


title: M/S Trica

text: 22. lokakuuta 2007 alus luovutettiin Spliethoffin omistukseen, joka rekisteröi aluksen Alankomaiden lipun alle. Kotisatamaksi tuli Amsterdam. Tämän jälkeen Transfennica aloitti liikennöinnin aluksella reitillä Lyypekki–Hanko/Rauma.


title: Ua ua

text: Ua Ua on rockyhtye Zen Cafén kolmas studioalbumi. Se julkaistiin vuonna 1999 levymerkillä Warner Music Finland.


title: Ua ua

text: Albumi kävi parhaimmillaan Suomen virallisen listan sijalla 2. Sen myynti ylitti kultalevyyn oikeuttavan rajan vuonna 2001.


title: Legio XIII Gemina

text: Legio XIII (), vuoden 31 eaa. jälkeen nimellä Legio XIII Gemina ("kaksoslegioona") on yksi maineikkaimmista roomalaisista legioonista, sillä se oli yksi Julius Caesarin Galliassa käyttämistä legioonista ja mukana myös hänen käymässä kansalaissodassa. Mukanaan Legio XIII Caesar ylitti Rubikon-joen 10. tammikuuta 49 eaa. Legioonan symboli oli leijona.


title: Legio XIII Gemina

text: Legio XIII:n kokosi Julius Caesar 57 eaa. ennen marssimistaan belgejä vastaan Gallian sodan alkuvaiheessa. Sodan aikana (58-51 eaa.) legioona oli mukana voittoisassa taistelussa nervejä vastaan ja häviämässä Vercingetorixin johtamille gallialaisille Gergovian taistelussa. Vaikka legioonaa ei mainita kirjallisissa lähteissä, on syytä olettaa sen olleen mukana myös Alesian piirityksessä, josta vuorostaan tuli Caesarin loistava voitto.


title: Legio XIII Gemina

text: Gallian sodan päätyttyä Rooman senaatti kielsi Caesarilta toisen kauden konsulina, käski hänen luopua armeijoidensa komennosta ja vaati hänen paluutaan Roomaan syytettäväksi senaatissa. Caesar oli pakotettu joko luopumaan poliittisesta urastaan tai aloittamaan kansalaissota. Hän valitsi vaihtoehdoista jälkimmäisen ja marssitti Legio XIII:n Rubikon-joen yli Italiaan. Legioona pysyi lojaalina Caesarille tämän sodassa senaatin optimaattien legioonia vastaan, joita johti Pompeius. XIII oli aktiivisesti mukana koko kansalaissodan ajan. Dyrrhakhionin taistelussa 48 eaa. se oli mukana kärsimässä tappion Pompeiuksen joukoille. Sotatilanne näytti hetken uhkaavalta, mutta Caesar onnistui perääntymään Thessaliaan ja voittamaan ratkaisevan Farsaloksen taistelun.


title: Legio XIII Gemina

text: Farsaloksen jälkeen legioona aiottiin hajottaa sekä myöntää siinä palvelleille legioonalaisille perinteinen eläke, joka tarkoitti maaomistuksia. Se kutsuttiin kuitenkin uudelleen palvelukseen Thapsuksen taisteluun 46 eaa., jossa Caesar murskasi Cato nuoremman ja Metellus Scipion joukot. Vuotta myöhemmin legioona osallistui viimeiseen kansalaissodan taisteluun Mundassa, joka päättyi jälleen Caesarin voittoon. Mundan jälkeen Caesar hajotti legioonan ja antoi sen veteraaneille viljelysmaita Italiasta.


title: Legio XIII Gemina

text: Augustus perusti legioonan uudelleen taistelemaan Pompeiuksen pojan Sextus Pompeiuksen johtamaa kapinaa vastaan Sisiliassa 31 eaa. Legio XIII sai lisänimen Gemina ("kaksonen") ja sitä vahvistettiin toisten legioonien osilla. Vahvistuksissa oli mukana Marcus Antoniusta vastaan käydyn sodan ja Aktionin taistelun veteraaneja. Sisilian jälkeen Augustus lähetti legioonan Burnumiin Dalmatiaan. Vuonna 16 eaa. legioona siirrettiin Emonaan (nykyisin Ljubljana) Pannoniassa, jossa se osallistui paikallisten kapinoiden tukahduttamiseen.


title: Legio XIII Gemina

text: Teutoburgin metsän lähellä käydyssä taistelussa vuonna 9 jaa. germaanit tuhosivat kolme legioonaa ja pysäyttivät roomalaisten etenemisen. Legio XIII Gemina lähetettiin Augusta Vindelicaan (nyk. Augsburg) Germania Superiorin provinssiin suojaamaan muilta germaanisten heimojen hyökkäyksiltä. Keisari Claudius lähetti legioonan takaisin Pannoniaan vuoden 45 aikoihin ja se leiriytyi Poetovioon (nyk. Ptuj, Slovenia).


title: Legio XIII Gemina

text: Neljän keisarin vuonna 69 XIII Gemina oli ensin Othon ja sitten Vespasianuksen puolella Vitelliusta vastaan ja se osallistui kahteen taisteluun Bedriacumissa pohjois-Italiassa. Trajanuksen aikana legioona taisteli molemmissa Daakian sodissa 101-106, joiden jälkeen se siirrettiin miehittämään vasta valloitettua Daakian provinssia.


title: Legio XIII Gemina

text: XIII Geminasta irrotetut Vexillatiot kunnostautuivat keisari Gallienuksen alaisuudessa pohjois-Italiassa vuosina 259-260 käydyissä valtataisteluissa kapinoijia vastaan. Gallienus kunnioitti legioonaa lyömällä juhlakolikoita "antoninianuksia", joiden kääntöpuolella näkyi legioonan leijonatunnus. Yksi vexillatio oli myös liitettynä Gallian keisarikunnan keisarin Victorinuksen armeijaan. Myös Victorinus löi rahoja, joissa oli leijona kunnioittamassa XIII Geminaa. Vuonna 271 legioona siirettiin Daakiasta provinssia evakuoidessa ja sijoitettiin uudelleen Dacia Aurelianaan.


title: Legio XIII Gemina

text: 400-luvulla "Notitia Dignitatumin" mukaan "legio tertiadecima gemina" oli Egyptin Babylonissa, Niilin varrelle sijoitetussa strategisessa linnakkeessa ala- ja ylä-Egyptin välisellä rajalla. Sen komentajana toimi Comes limitis Aegypti.TV-sarja Roomassa kuvattu Legio XIII:n toiminta oli osittain kuvitteellista. Televisiosarjassa päähenkilöt Lucius Vorenus ja Titus Pullo kuuluivat Legio XIII:n, mutta he olivat todellisuudessa Legio XI Claudian centurioita.


title: Igrejinha

text: Igrejinha on yli 30 000 asukkaan kaupunki Rio Grande do Sulin osavaltiossa Brasiliassa. Se sijaitsee Serra Gaúchan alueella noin 80 kilometriä osavaltion pääkaupungista Porto Alegresta. Sen pinta-ala on 137 neliökilometriä ja väestötiheys noin 227 asukasta neliökilometrillä.


title: Igrejinha

text: Iso osa asukkaista on brasiliansaksalaisia, ja kaupungissa järjestetään vuosittain baijerilaisen esikuvan mukainen Oktoberfest.


title: Pietro Frosini

text: Pietro Frosini ("Pietro Giuffrida" tai "Pietro Guifride", 9. elokuuta 1885 Catania, Sisilia, Italia – 2. syyskuuta 1951 New York, Yhdysvallat) oli italialais-amerikkalainen harmonikkataiteilija, säveltäjä ja sovittaja, jota pidetään yhtenä merkittävimmistä 1900-luvun alun pioneereista harmonikkamusiikin kehittäjänä ja sen suosion levittäjänä. Hänet tunnettiin myös lempinimellä ”harmonikan velho” ().


title: Pietro Frosini

text: Pietro Giuffrida syntyi talonpoikaisperheeseen Mascalucian maakunnassa Sisilian Cataniassa. Hän sokeutui vuonna 1888 tuhkarokon yhteydessä, mutta näkö palautui osittain vähitellen, joskin heikompana kuin ennen sairautta. Hän alkoi soittaa leluharmonikkaa 1889. Vuonna 1891 hänet kidnapattiin puoleksi vuodeksi, mutta saatiin lopulta palautetuksi kotiin. Kuusivuotiaana Frosini sai ensimmäisen harmonikkansa, jossa oli neljä bassoääntä ja 11 diskanttiääntä. Hänen isänsä, musiikkia rakastava Michael Angelo Giuffrida, alkoi opettaa poikaa.


title: Pietro Frosini

text: Pietro Giuffrida alkoi soittaa täysikokoista kromaattista näppäinharmonikkaa yhdeksänvuotiaana ja oppi soittamaan lyhyessä ajassa polkkia, masurkoita, katrilleja, marsseja, alkusoittoja ja operettisävelmiä. Harmonikka hankittiin catanialaiselta harmonikanvalmistaja Rosario Portolta, jonka poika Salvatore Porto oli myös paikallisesti tunnettu harmonikansoittaja. Harmonikan bassopuoli oli kaksirivinen ja bassokoskettimet tuottivat kukin yhden äänen. Kyseinen harmonikkamalli oli tuona aikana hyvin suosittu Cataniassa. Salvatoren soittamat alkusoitto oopperasta "Norma" sekä intermezzo "Cavalleria Rusticanasta" tekivät nuoreen Pietroon suuren vaikutuksen. Hän oppi Salvatorelta myös paljetremolona myöhemmin tunnetuksi tulleen palkeita rytmikkäästi edestakaisin ravistavan soittotavan. Paljetremolosta oli tuleva myöhemmin Frosinille tunnusomainen piirre.


title: Pietro Frosini

text: Pietro Giuffrida hyväksyttiin kymmenvuotiaana kunnalliseen Catanian taidekonservatorioon, jossa hän alkoi soittaa kornettia ja urkuja, koska siihen aikaan harmonikkaa ei hyväksytty oppilaitoksissa. Vuonna 1898 hän sai kornettiopettajakseen maestro Francesco Paolo Frontinin, jonka johdolla hän opiskeli sävellystä, harmoniaa ja kontrapunktia Pietro Giuffrida voitti kornettimuusikkona monia palkintoja. Hän siirtyi kuuluisaan Milanon konservatorioon 1902 päättämään musiikkiopintonsa. Hän toimi lyhyen aikaa kirkkourkurina Cataniassa, ja sen jälkeen hän siirtyi kahdeksi ja puoleksi vuodeksi Maltalle Britannian laivaston palvelukseen kornetinsoittajaksi. Siten Giuffrida ansaitsi elantonsa ammattimuusikkona jo 17-vuotiaana. Malaria kuitenkin turmeli hänen ansatsinsa pysyvästi, joten hän joutui luopumaan kornetinsoitosta. Harmonikka oli ollut kuitenkin oheissoittimena koko tähänastisen uran ajan, joten siitä tuli hänen seuraava pääsoittimensa.


title: Pietro Frosini

text: Pietro Giuffridan Pohjois-Amerikkaan muuttamisen vaiheista on olemassa kaksi versiota. Eräiden lähteiden mukaan yhdysvaltalainen vaudeville-agentti kuuli hänen soittoaan Euroopassa ja värväsi hänet 1905 hänen ollessaan 21-vuotias Pohjois-Amerikkaan New Yorkiin "Keith-Orpheum Circuitiin", jossa hän menestyi heti. Useampien lähteiden mukaan hän kuitenkin matkusti ensin länsirannikolle San Franciscoon ja suoritti ensiesiintymisensä Yhdysvalloissa 1905 Fresnossa Kaliforniassa, josta "Orpheum Vaudeville Circuitin" kykyjenetsijä kutsui hänet vaudeville-kiertueille.


title: Pietro Frosini

text: Frosini muutti pian itärannikolle New Yorkiin, missä hänen vaudeville-menestyksensä jatkui ja hänestä tuli yksi näytäntöjen päätähdistä. Menestyksen myötä Frosinille aukesi tie levytyksiin ja myöhemmin radioon. Frosini teki ensimmäisen äänitteensä Edison-yhtiön fonografisylinterille vuonna 1907.


title: Pietro Frosini

text: Frosini aloitti säveltäjänuransa vakavammin vuonna 1908 ja hänen ensimmäisiä sävellyksiään Yhdysvalloissa oli "The Chalice". Ensimmäisen oman teoksensa, "Seneca Waltz", hän levytti lokakuussa 1909. Jo aiemmin saman vuoden toukokuussa hän oli nimellä "P. Frosini" levyttänyt "Amoureuse Waltzin" Victor-yhtiöiden gramofonilevyille. Mitä ilmeisimmin taiteilijanimi on kunnianosoitus hänen kornettiopettajalleen Frontinille. Taiteilijaurallaan hän ei juuri käyttänyt etunimeään Pietro, koska hänen aikalaisensa Pietro Deiro oli samoihin aikoihin erittäin tunnettu ja käytti taiteilijanimenä usein vain etunimeään.


title: Pietro Frosini

text: 1911 Frosini konsertoi Englannissa menestyksekkään kiertueen. Siihen sisältyi kuuden viikon kiinnitys Lontoon Leicester Squarella olleeseen "Empireen", jossa hän esiintyi muun muassa kuningas Yrjö V:lle. Hän myös levytti Englannissa sekä omalla nimellään että taiteilijanimillä "S. Fregoli" ja "G. Arditti".


title: Pietro Frosini

text: Hän palasi New Yorkiin 1913. Samana vuonna Edison julkaisi uudelleen hänen vanhat vahasylinterilevytyksensä ja hän aloitti yhtiölle sarjan uusia levytyksiä. Quattrociocche-kustannusyhtiö julkaisi 1918 lukuisia hänen sävellyksiään. Frosini lopetti 1925 vaudeville-kiertueet heikkenevän terveydentilansa vuoksi. Hän aloitti 1930-luvulla opettamisen ja radioäänitykset. Vuonna 1934 hänen soittoaan kuultiin kuutena aamuna viikossa 90 minuuttia joka päivä WOR-radioaseman kautta ja 60 minuuttia WINS-asemalta.


title: Pietro Frosini

text: Hän myös jatkoi sävellystyötä, ja Alfred Music Company julkaisi valtaosan hänen sävellyksistään. Hän palasi 1928 levyttämään Victor-yhtiölle ja äänitti vuonna 1934 useita levyjä Deccalle, suurin osa hänen omia sävellyksiään. Vuonna 1940 Frosini alkoi julkaista sävellyksiään ja sovituksiaan myös muiden kustantajien kautta, kuten Paginin ja Pietro Deiro Publicationsin. Hän liittyi maan säveltäjäyhdistykseen 1942.


title: Pietro Frosini

text: "American Accordionists' Association", jonka perustajajäseniin Frosini kuului, myönsi hänelle erityistunnustuksen erinomaisesta palvelusta ja saavutuksista harmonikka-alalla vuonna 1949.


title: Pietro Frosini

text:
Frosini soitti kromaattista kolmirivistä näppäinharmonikkaa, jossa oli hänen erityistoivomustensa mukaan suunniteltu eräänlainen melodiabassojärjestelmä. 1930-luvulta lähtien hän käytti Finto-merkkistä soitinta, joka oli diskanttisormioltaan pianoharmonikan näköiseksi tehty näppäinharmonikka. Frosini oli saanut vaikutteita Guido Deirolta, jonka soittotyyli ja sovitukset aikansa suosituista iskelmistä vakuuttivat hänet suuntaamaan ohjelmistoaan tiukan klassisesta musiikista kevyempään suuntaan. Guido Deiro sai Frosinin niin ikään siirtymään näppäinharmonikkasormiosta pianoharmonikkaa (vain ulkonäöltään) muistuttavaan sormioon, jossa "pianoharmonikkakoskettimiston" mustat näppäimet olivat mykkiä ja esillä vain kosmeettisen vaikutelman luomiseksi. Soitin oli edelleen tosiasiassa kolmirivinen näppäinharmonikka, jonka "sisin rivi" kahden otelaudan ulkolaudalla olleen näppäinrivin lisäksi koostui "pianosormion" valkoisista koskettimista.
Frosinin bassojärjestelmässä, hänen oman kuvauksensa mukaan, bassopuolen kolmas ja neljäs rivi palkeesta päin katsottuna olivat perusrivejä, jotka muodostivat kromaattisen asteikon suuresta C:stä (C) 2-viivaiseen E:hen (E). Kolmannen rivin sävelet harmonikan alaosasta ylöspäin lueteltuna olivat: C♯, D♯, F, G, A, B/H, C♯ (jne.), kun taas neljännen rivin sävelet alhaalta ylöspäin olivat: C, D, E, F♯, G♯, A♯/B♭, C (jne.). Jokainen kolmannen ja neljännen rivin bassokosketin ohjasi kolmea vapaalehdykkäkieltä, joista kaksi oli viritetty unisonoon samalla korkeudella ja yksi oktaavia korkeammalle. Kolmos- ja nelosrivit kertautuivat toisella ja viidennellä rivillä, mutta ne oli puolestaan viritetty oktaavia matalammalle samalla kohdalla olevan kolmos- tai nelosrivin nuotin suhteen. Tällä tavalla Frosini kykeni välttämään hypyn koskettimistolla, mikäli hän halusi soittaa oktaavia matalamman äänen. Ensimmäinen rivi toisti viidennen rivin äänet, mutta ne oli vain sijoitettu eri kohtaan. Paljetta lähinnä olleen 1. lisärivin avulla Frosini halusi saada aikaan nopeampia bassosooloja.


title: Pietro Frosini

text: Frosini kertoo lisänneensä nämä lisärivit hieman sen jälkeen, kun Pietro ja Guido Deiro olivat popularisoineet 120-äänisen pianoharmonikan standardibassojärjestelmän. Hänen mukaansa kaksi lisäriviä, toinen ja viides, mahdollistivat tukevampien oktaavia alempaa soivien vapaalehdykkäkielten käytön, mikä mahdollisti raskaampien rytmien soittamisen. Hän lisäsi bassopuolen 1. lisärivin instrumenttiinsa jonkin verran toisen ja viidennen lisärivinsä käyttöönoton jälkeen.


title: Pietro Frosini

text: Marcello Roviaron mukaan yksi Frosinin harmonikoista varastettiin tämän silloiselta työpaikalta, WOR-radioasemalta New Yorkissa, vain muutamaa kuukautta ennen hänen kuolemaansa. Frosinin terveyden ollessa jo heikko, hän ei jaksanut kuljettaa harmonikkaansa studiosta muusikkojen käyttämiin soittimien säilytystiloihin. Kyseistä Excelsiorin valmistamaa harmonikkaa ei saatu koskaan takaisin, eikä soitinta ollut myöskään vakuutettu. Frosini itse kommentoi: "Kuka voisi edes soittaa sitä, paitsi minä?" Frosinin muut viisi harmonikkaa, kolme kromaattista ja kaksi pianoharmonikkaa, joutuivat tämän kuollessa hänen Rosa-sisarensa haltuun, minkä jälkeen niistä ei ole tarkempaa tietoa.


title: Pietro Frosini

text: Frosinin elämäntyö kattaa noin 200 julkaistua sävellystä ja lukuisia harmonikkasovituksia eri klassikoista, joista monia on levytetty ja joita harmonikansoittajat eri puolilla maailmaa soittavat edelleen.


title: Pietro Frosini

text: Frosinin suurehkoihin teoksiin kuuluu kolme laajaa rapsodiaa, sinfoninen fantasia "Brittania", "Venäläinen fantasia" (), "Italialainen fantasia" (), sekä "Venetsian karnevaalit" -fantasia eri muunnelmineen ().


title: Pietro Frosini

text: Frosini tunnetaan ehkä paremmin kuitenkin lyhyemmistä töistään, kuten "La Mariposita", "Sisilialainen serenaadi" (), "Ilta Välimerellä" (), "Oliivien kukkiessa" () ja "Kevätserenadi" ().


title: Pietro Frosini

text: Frosini käytti musiikissaan paljon paljetremoloja ja hioi paljetremolosoittotekniikan huippuunsa. Frosinin oppilas Maddalena Belfiore toimitti Frosinin paljetremolo-oppaan () Paganin kustantamana tämän kuoleman jälkeen.


title: Pietro Frosini

text: Frosini avioitui 1920 Philadelphiassa tanskalaissyntyisen music hall -artistin Alfride Larsenin kanssa. He muuttivat 1924 Beechhurstiin Long Islandille ja sieltä edelleen Sunnysidelle, mutta pysyivät yhä Long Islandilla. Alfride-vaimo kuoli 1949. Frosini itse kuoli syksyllä 1951 sairastettuaan kaksi kuukautta vakavasti. Rosa-sisar piti huolta sairaasta taiteilijasta tämän kuollessa.


title: Arg-é Bam

text: Arg-é Bam eli "Bamin linnoitus" on maailman suurin savesta ja hiekasta rakennettu rakennus. Se sijaitsee Bamin kaupungissa Kermānin maakunnassa Iranissa. Linnasto on mukana muun Bamin vanhan kaupungin kanssa Unescon maailmanperintöluettelossa. Rakennus sijaitsee kuuluisan sikkitien varrella ja se on rakennettu noin 500 eaa. Linnoitus kärsi pahoin tapaninpäivänä vuonna 2003 tapahtuneessa maanjäristyksessä. Sen jälkeen sen jälleenrakentamista on puuhailtu ja Italia, Ranska ja Japani ovat antaneet siihen rahoitusta.


title: Teresa Brewer

text: Teresa Brewer, oikealta nimeltään Theresa Breuer (7. toukokuuta 1931 Toledo (Ohio), Ohio – 17. lokakuuta 2007 New Rochelle, New York) oli yhdysvaltalainen pop- ja jazzlaulaja. Hänen levytysuransa huippu oli 1950-luku; tunnetuimpia lauluja ovat ”Till I Waltz Again with You” (1953) ja ”Ricochet” (1953).


title: Teresa Brewer

text: Teresa Breuerin isä toimi Libby-Owens-tasolasitehtaan laaduntarkkailijana, eikä suvussa ollut muusikoita. Äiti kuitenkin sai innokkaan laulajatyttärensä Teresan esiintymään radioon jo kaksivuotiaana. Ennen kymmenettä ikävuotta hän oli jo radion vakioesiintyjiä ja osallistui kiertueillekin.


title: Teresa Brewer

text: Vuonna 1948 Brewer sai paikallisesta laulukilpailusta palkinnoksi mahdollisuuden osallistua New Yorkissa valtakunnalliseen kykykilpailuun, jonka hän voitti ja sai kiinnityksiä kaupungin musiikkiklubeille. Hän sai myös levytyssopimuksen brittiläiselle London Recordsille yhtenä ensimmäisistä amerikkalaisista. Kolme ensimmäistä singleä eivät menestyneet, mutta neljännen singlen ”Copenhagen” b-puolen sävelmästä ”Music, Music, Music” tuli vuonna 1950 iso radiohitti, joka myi yli miljoona kappaletta.


title: Teresa Brewer

text: Brewer jatkoi levyttämistä hittikappaletta säestäneen yhtyeen The Dixieland All Stars kanssa kappaleilla ”Choo’n Gum”, ”Molasses, Molasses” sekä Oskar Straussin valssista tehdyllä muunnelmalla ”Longing for You”, joka nousi listasijoitukselle 23.


title: Teresa Brewer

text: 20-vuotias Brewer meni naimisiin, sai tyttären ja vaihtoi levy-yhtiötä Coral Recordsille, jossa sai tuottajakseen Bob Theilen. Hänen seuraava hittinsä oli vuoden 1952 ”Gonna Get Along without You Now”, josta myöhemmät tulkitsijat saivat vielä suurempia listamenestyksiä. ”You’ll Never Get Away” oli duetto Don Cornellin kanssa, ja vuoden 1952 singlestä ”Till I Waltz Again with You” tuli vuoden ykköshitti kun se pysyi listaykkösenä seitsemän viikkoa ja myi kultaa.


title: Teresa Brewer

text: Brewer sai myös elokuvaroolin Paramount Pictures -yhtiön elokuvassa "Punatukkaiset enkelit" (Those Redheads from Seattle, 1953). Arvostelut olivat hyviä, ja Paramount tarjosi Brewerille seitsemän vuoden sopimusta, josta hän kuitenkin kieltäytyi koska ei halunnut perheensä muuttavan pois New Rochellesta länsirannikolle. Sen sijaan Brewer alkoi esiintyä televisiossa, jonka ohjelmat tuotettiin vielä tuolloin paljolti New Yorkissa ja sen ympäristössä. Hän jatkoi myös levyttämistä ja menestyi kappaleilla ”Dancin’ with Someone (Longin’ for You)” (1953), ”Into Each Life Some Rain Must Fall”, ”Richochet” ja ”Baby, Baby, Baby”, joka oli peräisin "Punatukkaisista enkeleistä". Brewerin seuraavasta singlestä, vuoden 1954 ”Bell Bottom Blues” / ”Our Heart Breaking Waltz”, tuli harvinainen ”double-A”-hitti, jonka molemmat puolet nousivat listoille.


title: Teresa Brewer

text: Kun rock and roll alkoi tulla kuvioihin 1950-luvun puolivälissä, Brewer alkoi tehdä uusintaversioita rock- ja rhythm and blues -artistien hiteistä, jotka menestyivät listoilla hänen laulamanaan usein paremmin kuin alkuperäisesitykset. Näitä olivat Johnny Acen ”Pledging My Love”, Ivory Joe Hunterin ”A Tear Fell” ja ”Empty Arms”, Fats Dominon ”Bo Weevil” ja Sam Cooken ”You Send Me”. Brewerin viimeinen Top 40 -hitti oli vuoden 1960 ”Anymore”, minkä jälkeen hän levytti vain harvakseltaan ja esiintyi enimmäkseen vain televisiossa.


title: Teresa Brewer

text: 1970-luvun alussa Teresa Brewer otti eron ensimmäisestä aviomiehestään ja avioitui Bob Thielen kanssa, joka myös tuotti Brewerin levytyksiä omalle Flying Dutchman -levymerkilleen. Näillä levytyksillä vieralivat myös Count Basie, Stéphane Grappelli ja Duke Ellington, jonka viimeiseksi levytykseksi yhteistyö Teresa Brewerin kanssa jäi. Bob Thiele kuoli 1996, ja sen jälkeen Brewer on ollut ahkera esiintyjä pelikasinoilla ja klubeilla.


title: Teresa Brewer

text: Brewer sai ansioistaan tähden Hollywood Walk of Famelle. Hän kuoli PSP-tautiin 76-vuotiaana.


title: Tracie Ruiz

text: Tracie Lehuanani Ruiz-Conforto (s. 4. helmikuuta 1963, Honolulu, Havaiji) on yhdysvaltalainen entinen uimari, josta tuli 1980-luvulla eräs tunnetuimmista taitouinnin edustajista.


title: Tracie Ruiz

text: Ruiz voitti uransa aikana kolme olympiamitalia, joista kaksi kultaista. Kultamitalit tulivat vuoden 1984 kesäolympialaisisaa Los Angelesissa. Vuoden 1988 Soulin olympialaisista Ruiz voitti lisäksi hopeaa.


title: Tracie Ruiz

text: Ruiz voitti kolme kultamitalia Pan-Amerikan kisoissa. Kaksi ensimmäistään hän sai Caracasissa vuonna 1983 ja kolmannen Indianapolisissa vuonna 1987. Hänet valittiin vuonna 1993 International Swimming Hall of Fameen, ja vuonna 2001 samainen taho julisti hänet "vuosisadan taitouimariksi".


title: Romaldo Giurgola

text: Romaldo Aldo Giurgola (2. syyskuuta 1920 Rooma – 16. toukokuuta 2016 Canberra, Australia) oli italialaissyntyinen arkkitehti.


title: Romaldo Giurgola

text: Giurgola syntyi Roomassa ja aloitti opintonsa kotikaupunkinsa La Sapienza -yliopistossa. Siirryttyään Yhdysvaltoihin hän sai maisterinarvon Columbian yliopistosta ja toimi myöhemmin itse professorina Cornellin, Pennsylvanian ja Columbian yliopistoissa.


title: Romaldo Giurgola

text: Giurgolan kansainvälisesti tunnetuimpia töitä on Australian uusi parlamenttitalo Canberrassa. Se avattiin 9. toukokuuta 1988.


title: Romaldo Giurgola

text: Uuden parlamenttitalon valmistuttua Giurgola muutti vakituisesti Australiaan, jonka kansalaisuuden hän sai tammikuussa 2000. Hän oli Yhdysvaltain taiteiden ja kirjallisuuden akatemian jäsen vuodesta 1977, ja hänelle myönnettiin vuonna 1982 AIA Gold Medal.


title: Arthur Erickson

text: Arthur Charles Erickson, CC (14. kesäkuuta 1924 – 20. toukokuuta 2009) oli kanadalainen arkkitehti. Hän syntyi Vancouverissa ja opiskeli Brittiläisen Kolumbian yliopistossa. Myöhemmin hän valmistui arkkitehdiksi McGillin yliopistosta.


title: Arthur Erickson

text: Ericksonista tehtiin vuonna 1973 Kanadan ritarikunnan "Officer", ja vuonna 1981 hän sai ylennetyn arvon "Companioniksi". Hänelle myönnettiin AIA:n kultamitali vuonna 1986.


title: Arthur Erickson

text: Ericksonin suunnittelemia ovat muiden muassa Simon Fraserin yliopiston kampus Burnabyssä, Kanadan suurlähetystö Washington DC:ssä, kaupungintalo Fresnossa ja lasimuseo Tacomassa.


title: Lisa Johansson-Pape

text: Carin Lisa Johansson-Pape (o.s. Johansson; 21. tammikuuta 1907 Helsinki – 5. lokakuuta 1989 Helsinki) oli suomalainen muotoilija ja huonekalusuunnittelija. Hän on 1900-luvun jälkimmäisen puoliskon merkittävin suomalainen valaisinmuotoilija. Valaisimen suunnittelussa hänelle ensisijaista oli sen toimiminen, estetiikka oli toissijaista.


title: Lisa Johansson-Pape

text: Johansson-Pape valmistui Taideteollisuuskeskuskoulusta huonekalusuunnittelijaksi 1927. Hänen ensimmäinen työpaikkansa oli Kylmäkosken huonekalutehdas. Vuonna 1933 hän siirtyi Suomen Käsityön Ystävien mallisuunnittelijaksi. Sen ohella hän toimi vapaana huonekalusuunnittelijana. Stockmannin suunnittelijaksi hän siirtyi 1937. Stockmannin omistaman valaisintehtaan Ornon suunnittelijaksi hänet kutsuttiin 1942. Valaisimista ja valaistuksesta tuli sen jälkeen hänen uransa keskeinen tehtävä. Hän oli perustamassa Suomen Valoteknillistä Seuraa ja toimi Suomen Käsityön Ystävien taiteellisena johtajana 1951–1985.


title: Lisa Johansson-Pape

text: Johansson-Pape suunnitteli useiden laitosten (Lastenlinna, Reumaparantola), kirkkojen (150 kirkon, muun muassa Eckerön kirkon) ja laivojen (Ilmattaren, Aallottaren, Finnpartnerin, Finnhansan, jäänmurtaja Karhun) valaistuksen.


title: Lisa Johansson-Pape

text: Johansson-Pape toimi opettajana Taideteollisessa Oppilaitoksessa ja luennoi ja kirjoitti artikkeleita valaistuksesta. Hän toimi myös näyttelyarkkitehtina ja järjesti ryijy- ja valaisinnäyttelyjä. Muiden näyttelyjen ohella hänen omia töitään oli New Yorkin maailmannäyttelyssä 1939 sekä Milanon triennaalissa 1951 ja 1954, joissa hänet palkittiin.


title: Lisa Johansson-Pape

text: Johansson-Papelle myönnettiin Pro Finlandia -mitali 1957.


title: Lisa Johansson-Pape

text: Eräitä Johansson-Papen valaisinmalleja valmistaa perikunnan lisenssillä uustuotantona kotimainen Innolux-valaisinvalmistaja Innojok.


title: Eddy Paape

text: Edouard "Eddy" Paape (7. maaliskuuta 1920 – 12. toukokuuta 2012) on belgialainen sarjakuvataiteilija.


title: Eddy Paape

text: Paape aloitti uransa animaattorina, ja hänen tunnetuin luomuksensa on hänen kuvittamansa scifi-sarja "Luc Orient", jota julkaistiin alun perin mm. "Tintti"-lehdessä vuosina 1967–1978. Sarjakuvan käsikirjoitti edesmennyt Greg.


title: Jacek Bąk

text: Jacek Bąk (s. 24. maaliskuuta 1973 Lublin) on puolalainen jalkapalloilija, joka pelasi puolustajana. Puolan jalkapallomaajoukkueessa Bąk debytoi vuonna 1993; hän pelasi 96 A-maaottelua ja teki kolme maalia. Bąk kuului Puolan miehistöön MM-kilpailuissa 2002 ja 2006.


title: Frederick H. Gillett

text: Frederick Huntington Gillett (16. lokakuuta 1851 – 31. heinäkuuta 1935) oli yhdysvaltalainen republikaanipoliitikko ja lakimies.


title: Frederick H. Gillett

text: Gillett istui kahden kauden ajan Massachusettsin osavaltion edustajainhuoneessa, kunnes hänet valittiin Yhdysvaltain edustajainhuoneeseen 1893. Hän toimi edustajainhuoneen puhemiehenä 1919–1925, jonka jälkeen hänet valittiin senaattiin, jossa hän istui vuoteen 1931.


title: Seppo Mustonen

text: Seppo Jalmari Mustonen (s. 28. lokakuuta 1937 Helsinki) on suomalainen tilastotieteen emeritusprofessori ja tilastollisen tietojenkäsittelyn uranuurtaja.


title: Seppo Mustonen

text: Mustosen vanhemmat olivat osastopäällikkö Kaarle Jalmari Mustonen ja Irja Karin Anita Kärrman. Hän pääsi ylioppilaaksi 1956 ja valmistui filosofian kandidaatiksi 1960, valtiotieteen lisensiaatiksi 1963 sekä filosofian lisensiaatiksi ja tohtoriksi 1964.


title: Seppo Mustonen

text: Mustonen oli Suomen Kaapelitehdas Oy:n tietokoneosaston tilastomatemaatikkona 1960–1964, Helsingin yliopiston tilastotieteen assistenttina 1963–1965, Tampereen yliopiston tutkimuslaitoksen sovelletun matematiikan ja yhteiskuntatieteiden metodologian professorina 1965–1967 sekä Helsingin yliopistossa laskentakeskuksen tilastomatematiikan neuvonantajana vuodesta 1966 ja tilastotieteen professorina vuodesta 1967.


title: Seppo Mustonen

text: Seppo Mustonen aloitti jo 1960-luvun alussa tilastollisiin tutkimuksiin soveltuvien ohjelmistojen kehittämistyön Kaapelitehtaan elektroniikkaosastolla, josta sittemmin kehittyi Nokia.


title: Seppo Mustonen

text: Survo-ohjelmisto on professori Mustosen elämäntyönään kehittämä tietojenkäsittelyjärjestelmä, joka on tarkoitettu muun muassa tutkijan yleistyökaluksi. Survossa tilastollinen analyysi on integroitu osaksi tutkimustulosten käsittelyä ja raportointia: tekstin, kuvien, taulukoiden ja loppuraportin tuottamista. Monet Mustosen keskeiset ja myös hyvin varhaiset ajatukset tietokoneen käytöstä tutkijan apuvälineenä ovat osoittautuneet arvoltaan pysyviksi. Nämä ajatukset ovat myös olleet voimakkaasti vaikuttamassa tilastotieteen opetukseen muun muassa Helsingin ja Tampereen yliopistoissa.


title: Seppo Mustonen

text: Seppo Mustosen puoliso on Marja-Liisa Koskinen, ja heillä on kaksi lasta, cembalotaiteilija Elina Mustonen ja pianisti-säveltäjä Olli Mustonen.


title: Guanosiinitrifosfaatti

text: Guanosiinitrifosfaatti (guanosiini-5'-trifosfaatti, GTP) on eräs puriininukleotidi. GTP toimii substraattina RNA-synteesissä, samoin kuin adenosiinitrifosfaatti eli ATP, sytidiinitrifosfaatti eli CTP ja uridiinitrifosfaatti eli UTP. GTP on guanidiininukleotidi kuten guanosiinidifosfaatti eli GDP, josta se poikkeaa ainoastaan fosfaattiryhmien lukumäärän perusteella. GTP toimii myös energianlähteenä ja useiden metaboliareaktioiden aktivaattorina. GTP:llä on myös tärkeä tehtävä G-proteiinien signaalivälityksessä, jossa se muuntuu GDP:ksi GTPaasien välityksellä.


title: Guanosiinitrifosfaatti

text: Guanosiinitrifosfaatin kemiallinen kaava on CHNOP ja moolimassa 523,18 g/mol. Sen CAS-numero 86-01-1.


title: Guanosiinitrifosfaatti

text: Katso myös guanosiinidifosfaatti (CHNOP) eli GDP.


title: BSP

text: BSP tarkoittaa:


title: Pio La Torre

text: Pio La Torre (24. joulukuuta 1924 – 30. huhtikuuta 1982) oli sisilialainen poliitikko ja Italian kommunistisen puolueen puheenjohtaja.


title: Pio La Torre

text: Pio La Torre syntyi 24. joulukuuta 1924 Palermon lähistöllä sijaitsevassa Rocca Tagliatan kylässä. Hänen vanhempansa olivat köyhiä maanviljeilijöitä, minkä takia nuori La Torre alkoi osallistua sisilialaisten työläisten ammattiliittojen toimintaan. Hän liittyi 1940-luvun loppupuolella Italian kommunistiseen puolueeseen, ja vuonna 1960 hänestä tuli puolueen keskuskomitean jäsen. Vuonna 1962 La Torresta tehtiin myös kommunistipuolueen Sisilian puoluetoimiston päällikkö. Vuoden 1972 alussa hänet valittiin Italian parlamentin alahuoneen jäseneksi.


title: Pio La Torre

text: La Torre oli vastusti kiivaasti mafian toimintaa, ja vuodesta 1962 lähtien hän oli yksi Italian parlamentin perustaman mafian vastaisen komission jäsenistä. Hän kirjoitti tuomari Cesare Terranovan kanssa parlamentille tehtyjä selvityksiä mafian ja italialaisten poliitikkojen välisistä yhteyksistä. 31. maaliskuuta 1980 La Torre teki parlamentin istunnossa esityksen uudesta laista, jossa Italian valtiolla olisi valtuudet takavarikoida mafian kanssa yhteistyötä tehneiden henkilöiden omaisuutta. Lakiesitys kuitenkin kohtasi italialaisten poliitikkojen ja tuomarien keskuudessa vastustusta, koska Italian valtio ei halunnut tunnustaa mafian toiminnan laajuutta.


title: Pio La Torre

text: 30. huhtikuuta 1982 La Torre oli autonkuljettajansa Rosario Di Salvon kanssa Fiat 132 -mallisessa henkilöautossa Palermossa, kun viidestä mafialle työskennelleestä palkkamurhaajasta muodostunut joukkio ampui molemmat autoonsa. Myöhemmin Italian poliisi tunnisti murhaajien olleen Giuseppe Greco, Giuseppe Lucchese, Nino Madonia, Mario Prestifilippo ja Salvatore Cucuzza. La Torren murhakäsky oli tullut Sisilian mafiakomissiolta, joka oli tuominnut hänet kuolemaan mafian vastaisen toimintansa takia. La Torren kuoltua Carlo Alberto dalla Chiesa nimitettiin Palermon prefektiksi ja Italian parlamentti hyväksyi La Torren lakiesityksen.


title: James Beauchamp Clark

text: James Beauchamp ”Champ” Clark (7. maaliskuuta 1850 – 2. maaliskuuta 1921) oli yhdysvaltalainen poliitikko. Hän toimi Yhdysvaltain edustajainhuoneen puhemiehenä vuosina 1911–1919.


title: James Beauchamp Clark

text: Clark valittiin Missourin osavaltiosta edustajainhuoneeseen demokraattipuolueen edustajana. Hänestä tuli vähemmistöjohtaja 1908 ja edustajainhuoneen puhemies 1911. Vuonna 1912 hän pyrki demokraattipuolueen presidenttiehdokkaaksi, mutta hävisi Woodrow Wilsonille.


title: James Beauchamp Clark

text: Clarkin poika Joel Bennett Clark istui senaattorina vuosina 1932–1945.


title: Cannibal! The Musical

text: Cannibal! The Musical on vuonna 1996 ensi-iltansa saanut musikaali- ja komediaelokuva.


title: Cannibal! The Musical

text: Elokuvan tekivät South Parkin luoneet Trey Parker ja Matt Stone. He näyttelivät elokuvassa, käsikirjoittivat ja tuottivat sen. Trey Parker toimi myös ohjaajana.


title: Cannibal! The Musical

text: Elokuva sijoittuu vuoteen 1873 ja päähenkilönä toimii Alfred Packer, jota pidetään ensimmäisenä kannibaalina USA:ssa. Packer johdattaa pientä kullankaivaja seuruetta kohti Coloradoa, uskollisen hevosensa Lianen kanssa. Packerin harmiksi Liane katoaa ja seurue poikkeaa reitiltä etsiäkseen Lianen, lopulta he eksyvät lumisiin metsiin. Kylmissään ja eksyksissä olleessaan alkaa Packerille ihmisliha maistua ja hän ajautuu ihmissyöntiin.


title: Aku Ankan juhlasarjat 4

text: Aku Ankan juhlasarjat 4 on Aku Ankan juhlasarjat -kirjasarjan neljäs osa. Siinä on Carl Barksin tarinoita 1940–1960-luvuilta. Kannessa on Carl Barksin öljyvärityö "Red Sails in the Sunset


title: Anne Enright

text: Anne Enright (s. 11. lokakuuta 1962) on irlantilainen kirjailija. Hänen tuotantoonsa kuuluu neljä romaania, tietokirja, novelleja ja esseitä.


title: Anne Enright

text: Enright syntyi Dublinissa. Hän oli RTÉ:n tuottaja ja ohjaaja kuuden vuoden ajan, mutta on vuodesta 1993 omistautunut täyspäiväiselle kirjoittamiselle. Hänen esikoisteoksensa, novellikokoelma "The Portable Virgin" (1991), toi kirjoittajalleen irlantilaisen kirjallisuuden Rooney-palkinnon.


title: Anne Enright

text: Enright on aiemmin ollut ehdolla Costa Book Awardin saajaksi. Hänelle myönnettiin 16. lokakuuta 2007 Booker-palkinto romaanista "The Gathering"; teos oli julkaistu saman vuoden toukokuun 3. päivänä.


title: Anne Enright

text: Hän on Royal Society of Literaturen jäsen.


title: Arto Kuki

text: Arto Kuki (s. 22. helmikuuta 1976 Espoo) on suomalainen entinen jääkiekkoilija. Kuki on Kiekko-Espoon kasvatti, mutta hän pelasi urallaan SM-liigaa espoolaisjoukkueiden lisäksi myös Helsingin Jokereissa ja Tampereen Tapparassa.


title: Arto Kuki

text: Kuki nousi Kiekko-Espoon juniorijoukkueesta SM-liiga-joukkueeseen, mutta sitkeät polvivaivat vaikeuttivat pelaamista. Kukista tuli yksi fanien suosikeista Espoossa hänen tehtyään ratkaisevan maalin, kun Kiekko-Espoo pudotti historiallisesti Turun Palloseuran pudotuspeleistä keväällä 1998. Kuki siirtyi kaudeksi 2000–2001 Tapparaan, jossa polvivaivat loppuivat ja Kukista kehittyi tasokas pelaaja. Hän pelasi neljä kautta Tapparassa ja kolme kautta Jokereissa, ennen kuin palasi takaisin kasvattajaseuransa (nyt nimellä Blues) riveihin. Kuki kärsi kaudella 2007–2008 jälleen polvivaivoista, jotka pakottivat hänet lopulta lopettamaan uransa.


title: Mr. Methane

text: Mr. Methane (oik. Paul Oldfield, 1966 Macclesfield, Britannia) on brittiläinen petomaani eli pierutaiteilija, joka aloitti esiintymisensä vuonna 1991.. Hän sanoo olevansa maailman ainoa ammattilainen petomaani.


title: Mr. Methane

text: Oldfield löysi petomaanin lahjansa 15-vuotiaana, kun hän harjoitti joogaa. Seuraavana päivänä hän näytti kavereilleen osaavansa päästää 20 pierua minuutissa. Tempun suosion vuoksi hän alkoi esittää sitä useamminkin. Tässä vaiheessa Oldfieldistä ei kuitenkaan tullut vielä ammattilaista, vaan hän meni töihin Britannian rautateille, edeten urallaan lopulta junankuljettajaksi. Väitetään, että hänen rautatieuransa loppui, kun hänen junansa karkasi häneltä Sheffieldin asemalla. Oldfield jatkoi esityksiään ja sana hänen poikkeuksellisista kyvyistään levisi. 1980-luvun lopussa hän työskenteli Buxtonin asemalla Derbyshiressä, jossa hän tapasi junakuljettajan nimeltä Paul Geneders, joka soitti "The Screaming Beavers" nimisessä soul/blues-coveryhtyeessä. Genders pyysi Oldfieldin esiintymään eräänlaisena vierailevana artistina yhtyeensä esityksissä. Yleisö rakasti Oldfieldin show’ta, ja tästä hän sai idean yrittää petomaanin ammattiuraa.


title: Mr. Methane

text: Lavalla Mr. Methane esiintyy kirkkaassa vihreä-purppurapuvussaan maskin takana, jolloin hän näyttää jonkinlaiselta supersankarilta. Uransa alkuvaiheessa, vuonna 1990, hän esiintyi brittiyhtye Macc Ladsin lämmittelijänä. Kyseinen yhtye teki hänestä myös kappaleen nimeltä "Mr. Methane". Seuraavana vuonna Mr. Methanesta tuli täyspäiväinen ammattilainen, ja hän esiintyi Euroopassa, Pohjois-Amerikassa, Aasiassa sekä Australiassa. Esiintymispaikkoihin ovat kuuluneet esimerkiksi Just for Laughs -festivaali Montrealissa, Edinburgh Fringe ja Melbourne International Comedy Festival. Lisäksi hän esiintyi lukuisissa televisio- ja radio-ohjelmissa, mukaan lukien ohjelmat "Eurotrash", "TFI Friday", "The Slammer" sekä Howard Sternin tv-show’t. Ruotsissa Mr. Methane sai erityistä mainetta esiintyessään Robert Aschbergin ohjelmissa. Hän on esiintynyt myös Suomen televisiossa, Ten Years Productionin "Älä katso" -ohjelmassa, sekä vuonna 2010 "Jim Salabimin Taikashow" -ohjelmassa. Vuonna 2013 Mr Methane esiintyi Utajärvellä järjestetyssä Pierun MM-kisassa. Hän ei osallistunut itse kilpailuun.


title: Mr. Methane

text: Vuonna 1998, BBC News reportoi, että vakuutusyhtiöt olivat kieltäytyneet vakuuttamasta Mr. Methanen takamusta. Julkaisemillaan levyillä Mr. Methane on esittänyt takamuksensa avustuksella erilaisia kappaleita, kuten "Tonava kaunoinen", "Orkesterialkusoitto 1812" ja otteita "Joutsenlammesta". Tuottajana hänellä on ollut toisinaan Jethro Tullin entinen rumpali, Barriemore Barlow, joka on toiminut myös hänen managerinaan.


title: William Wharton

text: William Wharton, oikeasti Albert Du Aime (7. marraskuuta 1925 – 29. lokakuuta 2008) oli yhdysvaltalainen kirjailija. Hänen ensimmäinen romaaninsa "Birdy" (1978) oli menestys ja toi kirjoittajalleen Kansallisen kirjapalkinnon vuonna 1980.


title: William Wharton

text: Wharton syntyi Philadelphiassa ja valmistui Upper Darby High Schoolista vuonna 1943.


title: Signs

text: Signs on vuonna 2002 ensi-iltansa saanut jännityselokuva. Elokuvan ohjasi M. Night Shyamalan ja sen pääosissa ovat Mel Gibson ja Joaquin Phoenix.


title: Signs

text: Elokuva kertoo entisestä papista Graham Hessistä, joka menetti uskonsa Jumalaan vaimonsa kuoltua auto-onnettomuudessa. Papin virka on vaihtunut maanviljelijäksi ja hän asustelee rauhallista elämää kahden lapsensa, Bonin ja Morganin sekä veljensä Merrillin kanssa. Maatilan rauha rikkoontuu eräänä yönä, kun pellolle ilmestyy peltokuvioita. Samanlaisia kuvioita alkaa ilmestyä lisää sekä Hessin pellolle että ympäri maailmaa. Aluksi Graham epäilee kuvioita petokseksi, mutta pienet merkit alkavat todistaa jotain muuta.


title: Giuseppe Greco

text: Giuseppe "Pino" Greco (4. tammikuuta 1952 – syyskuu 1985) oli sisilialainen palkkamurhaaja ja mafioso, joka 1980-luvulla työskenteli rikollispäällikkö Salvatore Riinalle.


title: Giuseppe Greco

text: Giuseppe Greco syntyi 4. tammikuuta 1952 Palermon lähistöllä sijaitsevassa Ciacullin kylässä. Hän oli lähtöisin Grecon mafiasuvusta, joka oli 1900-luvun alusta lähtien kuulunut Sisilian vaikutusvaltaisimpiin mafiaklaaneihin. Grecon varhaisista vaiheista ei ole tarkkoja tietoja, mutta oletettavasti hän siirtyi 1970-luvun loppupuolella työskentelemään corleonelaiselle mafiapäällikölle Salvatore Riinalle. Vuonna 1981 Greco tappoi Riinan kilpailijan Stefano Bontaden ja hänen liittolaisensa Salvatore Inzerellon, joiden salamurhat käynnistivät Sisiliassa vuosien 1981 ja 1983 välisenä aikana käydyn suuren mafiasodan.


title: Giuseppe Greco

text: Mafiasodassa Greco oli mukana Riinan muodostamassa palkkamurhaajien joukkiossa, johon kuuluivat hänen ohella myös Mario Prestifilippo, Filippo Marchese, Vincenzo Puccio, Gianbattista Pullarà, Giuseppe Lucchese, Giuseppe Giacomo Gambino ja Nino Madonia. Greco oli mukana Italian kommunistisen puolueen puheenjohtajan Pio La Torren murhassa, ja hänen on kerrottu tappaneen henkilökohtaisesti karabinieerien kenraali Carlo Alberto dalla Chiesan, tuomari Rocco Chinnicin ja Sisilian mafiakomission jäsenen Rosario Riccobonon. Riina myös määräsi Grecon tappamaan työtoverinsa Filippo Marchesen. Italialaisten viranomaisten julkaisimien virallisten tietojen mukaan Greco tappoi yhteensä 58 ihmistä.


title: Giuseppe Greco

text: Vuoden 1985 syyskuussa Greco katosi salaperäisesti, ja huhujen mukaan hän oli muuttanut Yhdysvaltoihin. Myöhemmin kuitenkin selvisi, että Riina oli määrännyt Vincenzo Puccion ja Giuseppe Lucchesen tappamaan Grecon. Italian viranomaisille Grecon kuoleman vahvisti luopioksi eli "pentito"ksi alkanut mafioso Francesco Marino Mannoia vuonna 1989.


title: Raine Mäkinen

text: Raine Leander Mäkinen (s. 4. huhtikuuta 1938 Helsinki) on suomalainen Espoossa asuva kirjailija.


title: Raine Mäkinen

text: Mäkinen työskenteli kemistinä, työhygieenikkona ja aluetyöterveyslaitoksen johtajana ennen eläkkeelle jäämistään. Hän asui vuosina 1975–1993 Lappeenrannassa ja toimi siellä aktiivisesti Kymen läänin kirjailijayhdistyksessä. Espoossa Mäkinen on asunut vuodesta 1993.


title: Raine Mäkinen

text: Mäkinen sai esikoisromaanistaan "Kuuma syksy" (1974) J. H. Erkon palkinnon.


title: Roger Guillemin

text: Roger Charles Louis Guillemin (s. 11. tammikuuta 1924) on endokrinologi, joka palkittiin vuonna 1977 lääketieteen Nobel-palkinnolla.


title: Roger Guillemin

text: Guillemin syntyi Dijonissa, mutta muutti Pohjois-Amerikkaan ja sai Yhdysvaltain kansalaisuuden vuonna 1965. Hänelle myönnettiin vuonna 1976 National Medal of Science. Hän on ollut vuodesta 1974 Yhdysvaltain kansallisen tiedeakatemian ja vuodesta 1984 Ranskan tiedeakatemian jäsen.


title: Roger Guillemin

text: Guillemin sai muusikkovaimonsa kanssa kuusi lasta. Hän muutti La Jollaan, San Diegoon aloitettuaan vuonna 1970 työt Salk Institutelle.


title: Edmond H. Fischer

text: Edmond Henri Fischer (s. 6. huhtikuuta 1920 Shanghai) on sveitsiläis-yhdysvaltalainen biokemisti, jolle myönnettiin vuonna 1992 Edwin G. Krebsin kanssa jaettu Nobelin lääketieteen palkinto. Hän on ollut Yhdysvaltain kansallisen tiedeakatemian jäsenenä vuodesta 1973.


title: Edwin G. Krebs

text: Edwin Gerhard Krebs (6. kesäkuuta 1918 Lansing, Iowa, Yhdysvallat – 21. joulukuuta 2009 Seattle, Washington, Yhdysvallat) oli yhdysvaltalainen biokemisti. Hänelle ja Edmond H. Fischerille myönnettiin vuonna 1992 jaettu Nobelin lääketieteen palkinto ansioista fosforylaation tutkimuksessa.


title: Edwin G. Krebs

text: Krebs syntyi presbyteeripastorin poikana Yhdysvaltojen Keskilännessä. Perhe muutti isän ammatin takia paljon, mutta asettui Illinois’n Greenvilleen Edwinin ollessa kuuden ikäinen. Isä W. C. Krebs kuoli yllättäen vuonna 1933, ja äiti päätti muuttaa poikineen Urbanaan, jossa pojille tuli mahdollisuus opiskella Illinois'n yliopistossa. Neljän vuoden opintojen jälkeen Edwin valitsi lääketieteen Saint Louisissa sen sijaan, että olisi jatkanut biokemian puolella syventäviä opintojaan. Valmistuttuaan lääkäriksi hän toimi puolitoista vuotta Barnesin sairaalassa, minkä jälkeen hän lähti suorittamaan asepalvelusta lääkintäupseerina Yhdysvaltain laivastossa, josta vapautui vuonna 1946. Kliinisen lääketieteen sijasta hän siirtyi nyt biokemian perustutkimukseen fosforylaation uranuurtajien Carl ja Gerty Corin oppiin ja jäi alalle. Hän sai professorin viran Washingtonin yliopistosta Seattlessa, missä hän suoritti merkittävimmät tutkimuksensa.


title: Edwin G. Krebs

text: Edwin G. Krebs palkittiin lisäksi Lasker-palkinnolla ja Louisa Gross Horwitz -palkinnolla, joista molemmat hänelle myönnettiin vuonna 1989. Hän työskenteli Washingtonin yliopistossa Seattlessa ja Kalifornian yliopistossa Davisissa.


title: Edwin G. Krebs

text: Krebs valittiin Yhdysvaltain kansallisen tiedeakatemian jäseneksi vuonna 1973.


title: Ari Ahola

text: Ari Olavi Ahola (s. 18. huhtikuuta 1949 Helsinki) on suomalainen Espoossa asuva kirjailija.


title: Ari Ahola

text: Aholan esikoisromaani, Suomen rajaseutujen elämää kuvannut "Rajan miehet", sai J. H. Erkon palkinnon 1979. Myöhemmin Ahola on kirjoittanut novelleja, radiokuunnelmia sekä historiallisia romaaneja.


title: Aku Ankan juhlasarjat 5

text: Aku Ankan juhlasarjat 5 on Aku Ankan juhlasarjat -kirjasarjan viides osa. Kirja sisältää sekalaisen luettelon Carl Barksin tarinoita. Kirjan kannessa on Carl Barksin öljyvärityö "Sheriff of Bullet Valley".


title: Mad Max 2 – asfalttisoturi

text: Mad Max 2 – asfalttisoturi (Mad Max 2, myös The Road Warrior ja Mad Max 2: The Road Warrior) on vuonna 1981 ensi-iltansa saanut post-apokalyptinen toimintaelokuva, joka on jatko-osa vuoden 1979 elokuvalle "Mad Max". Jatko-osan ohjasi George Miller, joka vastasi myös ensimmäisen osan ohjaustyöstä.


title: Mad Max 2 – asfalttisoturi

text: "The New York Timesin" kriitikot valitsivat "Asfalttisoturin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Mad Max 2 – asfalttisoturi

text: Elokuva kertoo Max Rockatanskystä, joka elää Australian autiomaassa koiransa kanssa. Max elää yksinäistä elämää moottoripyöräjengin riistettyä hänen vaimonsa ja lapsensa hengen. Australia on kärsinyt maailmanlaajuisesta sodasta ja energiakriisistä, ja tärkein raaka-aine on moottoriajoneuvojen polttoaine. Ihmiset ovat valmiita tappamaan toisensa saadakseen tätä kallisarvoista nestettä. Maxin etsiessä polttoainetta hän miltei joutuu satunnaisen gyrokopterilentäjän ryöstämäksi, mutta Max kukistaa lentäjän, ja henkensä säästääkseen lentäjä antaa vihjeen linnoituksesta, jossa valmistetaan bensiiniä ja polttoaineita. Max lähtee lentäjä vankinaan etsimään tuota linnoitusta.


title: Mad Max 2 – asfalttisoturi

text: Max löytääkin piiritetyn linnoituksen ja pääsee sisälle löydettyään erään linnoituksen asukkaista haavoittuneena maantieltä, mistä Maxin sekä linnoituksen väen välille syntyy hauras luottamus. Haavoittunut asukas lupasi aiemmin Maxille polttoainetta niin paljon kuin jaksaisi kantaa, jos tämä vain pelastaisi hänet. Haavoittunut kuitenkin kuolee, ja tämän myötä Maxin tekemä sopimus hänen kanssaan raukeaa. Linnoitusta piirittävä punkkarityylinen rosvo- ja moottoripyöräjengi ehdottaa, että linnoituksen väki luopuisi polttoaineestaan, jolloin asukkaat säästettäisiin. Tähän ei kuitenkaan suostuta. Max kertoo tietävänsä sopivan vetoajoneuvon jonkin matkan päässä suuren polttoainesäiliön siirtämiseksi.


title: Mad Max 2 – asfalttisoturi

text: Tehtyään sopimuksen linnoituksen asukkaiden kanssa Max hakee salassa säiliölle vetoajoneuvon, suuren rekan. Rekka vioittuu rosvojen hyökkäyksessä, mutta Max saa luvatun polttoaineensa ja yön turvin lähtee autollaan linnoituksesta tankit täynnä. Linnoitusta piirittänyt rosvojoukkio lähtee kuitenkin hänen peräänsä, ja pakomatka epäonnistuu Maxin ajaessa rajusti ulos maantieltä. Haavoittuneena Max piiloutuu rosvoilta kiven taakse romuttuneen autonsa lähistöllä ja onnistuu jäämään henkiin, vaikka ansoitettu auto räjähtääkin ja Maxin lemmikkikoira menettää henkensä. Gyrokopterilentäjä näkee nousevan savupilven kaukoputkellaan ja käy noutamassa haavoittuneen Maxin. Leiriin tultuaan Max huomaa, että rekka on korjattu ja kytkettävissä polttoainesäiliöön. Yhdistelmä saattajineen pakenee linnoituksesta, josta alkaa väkivaltainen takaa-ajo. Jengin lähdettyä säiliöauton perään linnoituksesta pakenee samalla useita ajoneuvoja, joissa on linnakkeen väestö. He ovat asettaneet linnakkeeseen aikapommin, joka myöhemmin tuhoaa sen.


title: Mad Max 2 – asfalttisoturi

text: Takaa-ajon lopussa säiliörekka nähdään kyljelleen kaatuneena ja tankeista valuukin hiekkaa: Max tajuaa bensiinin olleenkin piilotettuna evakuointiautoissa astioissa, ja säiliöauto tarvittiin vain hämäykseksi, jotta moottoripyörärosvot keskittyisivät siihen ja muut pääsisivät pakoon.


title: Mad Max 2 – asfalttisoturi

text: Lopussa henkiinjäänyt Max lähtee omille teilleen autiomaahan, ja gyrokopterilentäjästä tulee linnoituksen asukkaiden uusi johtaja edellisen kuoltua takaa-ajotaistelussa rosvojoukkiota vastaan.


title: Mad Max 2 – asfalttisoturi

text: Valtion elokuvatarkastamo asetti elokuvalle 2.4.1982 ikärajan KK (kokonaan kielletty), joten elokuvan esittäminen ja levittäminen ei ollut laillista. Televisioesitys sallittiin ikärajalla K18 ja vuonna 1989 ikärajalle K16 sallittiin elokuvasta varsin monta minuuttia leikattu versio.


title: Aku Ankan juhlasarjat 9

text: Aku Ankan juhlasarjat 9 on Aku Ankan juhlasarjat -kirjasarjan 9. osa. Siinä on Carl Barksin tarinoita. Kirjan kannessa oli Barksin öljyvärityö "Blizzard tonight".


title: Seymour Benzer

text: Seymour Benzer (15. lokakuuta 1921 New York – 30. marraskuuta 2007 Pasadena) oli yhdysvaltalainen fyysikko, molekyylibiologi ja geneetikko.


title: Seymour Benzer

text: Benzer suoritti tohtorintutkintonsa fysiikasta Purduen yliopistossa. Hän osallistui hankkeeseen, jossa kehitettiin kiteitä tutkajärjestelmiin, ja työn pohjalta kollegat Bellin laboratoriossa valmistivat toisen maailmansodan jälkeen ensimmäiset transistorit.


title: Seymour Benzer

text: Sillävälin Benzer palasi alkuperäisen kiinnostuksen kohteensa biologian pariin. Hän tutki "Escherichia coli" -bakteerissa eläviä viruksia, ja hahmotti, miten niiden geenit koostuivat osasista, kuin DNA-kirjaimista, jotka saattoivat vaihtua mutaation tapahtuessa.


title: Seymour Benzer

text: Benzer siirtyi Caltechiin vuonna 1967, ja alkoi tutkia eri tavoilla käyttäytyvien banaanikärpästen geenejä. Työstä alkoi neurogenetiikaksi kutsuttu uusi tieteenala.


title: Seymour Benzer

text: Benzer palkittiin Lasker-palkinnolla 1971, Louisa Gross Horwitz -palkinnolla 1976, National Medal of Sciencellä 1982, Wolfin palkinnolla 1991, Crafoord-palkinnolla 1993 ja kahdella Gairdner-palkinnolla vuosina 1964 ja 2004.


title: Seymour Benzer

text: Benzer oli Royal Societyn, Ranskan tiedeakatemian ja Yhdysvaltain kansalliseen tiedeakatemian jäsen.


title: Seymour Benzer

text: Benzer of puolanjuutalaista sukuperää. Hän kuoli 86-vuotiaana.


title: Aku Ankan juhlasarjat 10

text: Aku Ankan juhlasarjat 10 on Aku Ankan juhlasarjat -kirjasarjan 10. ja viimeinen osa. Siinä on Carl Barksin tarinoita. Kirja on sarjan viimeinen osa ja se ilmestyi vuonna 2000. Kirjan kannessa on Barksin öljyvärityö "Lavender and old lace".


title: Mad Max – ukkosmyrsky

text: Mad Max – ukkosmyrsky ("Mad Max Beyond Thunderdome") on vuonna 1985 ensi-iltansa saanut toimintaelokuva, joka on jatko-osa elokuville "Mad Max" (1979) ja "Mad Max 2 – asfalttisoturi" (1981). Kuten edeltäjänsä "Mad Max 2 – asfalttisoturi", myös kolmas osa sijoittuu ydintuhon jälkeiseen synkkään maailmaan. Kolmannen osan ovat ohjanneet George Miller ja George Ogilvie sekä pääosassa esiintyvät Mel Gibson ja Tina Turner.


title: Mad Max – ukkosmyrsky

text: Elokuvasarjan neljäs osa, "", sai ensi-iltansa 15.5.2015. Elokuvassa päähenkilö Max Rockatanskya esittää Tom Hardy.


title: Hannu Kankaanpää

text: Hannu Kalevi Kankaanpää (s. 7. huhtikuuta 1954 Helsinki) on suomalainen Helsingissä asuva kirjailija ja runoilija.


title: Hannu Kankaanpää

text:
Helsingin Punavuoressa syntyneen Kankaanpään vanhemmat olivat varastomies Reino Kankaanpää ja siivooja Esteri Tourunen. Kankaanpää valmistui filosofian kandidaatiksi Helsingin yliopistosta 1979. Hän on toiminut Helsingin yliopiston kotimaisen kirjallisuuden laitoksen kirjastoamanuenssina 1977–1980, sen jälkeen toimitussihteerin ja kustannustoimittajan viransijaisuudet sekä erilaisia kirjoitus- ja toimitustöitä freelancerina.
Hän on suomentanut muun muassa kaksi Sylvia Plathin lastenkirjaa.


title: Hannu Kankaanpää

text: Kankaanpää sai J. H. Erkon palkinnon esikoisrunokokoelmastaan "Sukupolvi" (1980).


title: Missio

text: Missio-sanaa käytetään usein erilaisten järjestöjen ja uskonnollisten yhteisöjen nimissä (vrt. Romano missio tai Nokia missio) kuvaamaan niiden tehtävää.


title: Missio

text: Missio on yrityksen toiminta-ajatus, sen olemassaolon syy. Mission ajatellaan vastaavan kysymykseen siitä, mitä organisaatiossa halutaan pysyvästi tehdä ja mihin yritys haluaa pidemmällä aikavälillä päästä. Missio liittyy vahvasti yrityksen perustarkoitukseen ja sen ydintoimintaan. Samoin se kertoo yrityksen roolista ja tehtävästä yhteiskunnassa.


title: Missio

text: Missio on yhdessä arvojen ja vision kanssa osatekijä yrityksen strategian määrittelyssä. Kyseessä on siis yksi strategian perusosista, joiden päälle strategia rakennetaan.


title: Organisaatiorakenne

text: Organisaatiorakenne kuvaa kuinka yritys, hallinto, järjestö tai muu organisaatio toimii. Rakenne voidaan kuvata seitsemän eri perustyypin kautta:


title: Aku Ankan parhaat

text: Aku Ankan parhaat oli vuosina 1974–94 ilmestynyt sarjakuva-albumisarja. Sitä ilmestyi yhteensä 48 osaa. Sarja sisälsi lähinnä Carl Barksin laatimia 10-sivuisia Aku Ankka-sarjakuvia, joskin muutamassa osassa ei ollut lainkaan Barksia. Sarjasta on otettu myös uusintapainoksia, joissa albumeiden nimissä on lisänä ”Carl Barks kirjasto” -teksti.


title: Aku Ankan parhaat

text: Sarjan kaikki osat saivat nimensä jonkin siinä, useimmiten ensimmäisenä julkaistun sarjan mukaan. Osien nimien lopussa on sanat "ja muita Aku Ankan parhaita", jotka tästä on jätetty pois.


title: Tequila Sunrise – vaarallinen sekoitus

text: Tequila Sunrise – vaarallinen sekoitus on vuonna 1988 ensi-iltansa saanut jännityselokuva. Elokuvan ohjasi Robert Towne ja pääosissa ovat Mel Gibson, Kurt Russell ja Michelle Pfeiffer.


title: Tequila Sunrise – vaarallinen sekoitus

text: Elokuva kertoo poliisi Nick Fresciasta ja tämän hyvästä ystävästä, huumekauppias Dale McKussicista, joka pyrkii takaisin kunnialliseen elämään. Kumpikin rakastuu kauniiseen Jo Ann Vallenariin.


title: Tequila Sunrise – vaarallinen sekoitus

text: "Video-oppaassa" vuodelta 1994 Asko Alanen sanoo hienostuneeksi ja romanttiseksi aiotun jännärin kuivuvan kasaan ja antaa sille kaksi tähteä viidestä, mikä vastaa sanallista arviota ”keskinkertainen”.


title: Rüdiger von Wechmar

text: Paroni Rüdiger von Wechmar (15. marraskuuta 1923 – 17. lokakuuta 2007) oli saksalainen diplomaatti. Hän toimi Länsi-Saksan YK-suurlähettiläänä 1970-luvulla ja YK:n yleiskokouksen puheenjohtajana vuosina 1980–1981.


title: Rüdiger von Wechmar

text: Von Wechmar syntyi Berliinissä. Hän opiskeli Nationalpolitische Erziehungsanstaltenissa ja liittyi 17-vuotiaana Saksan armeijaan. Hän toimi toisen maailmansodan jälkeen ja diplomaattiuraansa ennen lehtimiehenä.


title: Rüdiger von Wechmar

text: Von Wechmar kuoli aivohalvaukseen 83-vuotiaana.


title: Gunnar Hiilloskorpi

text: Gunnar Ilmari Hiilloskorpi (13. elokuuta 1908 – 27. maaliskuuta 1941) oli suomalainen näyttelijä.


title: Gunnar Hiilloskorpi

text: Ennen sotia Gunnar Hiilloskorpi työskenteli Turun Kaupunginteatterissa. Hän ehti ennen kuolemaansa näytellä myös joitakin elokuvarooleja:


title: Gunnar Hiilloskorpi

text: "Jääkärin morsiamessa" Hiilloskorpi joutui teatterikiireidensä vuoksi siirtymään aiottua pienempään rooliin, ja hänen tilalleen otettiin Tauno Palo.


title: Gunnar Hiilloskorpi

text: Hänen poikansa on näyttelijä ja ohjaaja Jarno Hiilloskorpi.


title: Suomen elokuvatuottajien keskusliitto

text: Suomen elokuvatuottajien keskusliitto SEK ry on vuonna 1984 perustettu suomalaisten elokuvatuottajien järjestö, joka ajaa jäsenistönsä etuja ammatillisissa, taloudellisissa ja lainsäädännöllisissä kysymyksissä.


title: Suomen elokuvatuottajien keskusliitto

text: Liiton perustivat Suomen filmivalmistajien liitto (perustettu 1945) ja Suomen elokuvatuottajat ry (perustettu 1973). Perustajajäseninä olivat liittojen lisäksi Heikki Partanen ja Suomen Filmikamarin toimitusjohtaja Leo Nordberg. Suomen elokuvatuottajat ry perustettiin vastapainoksi oikeistolaiseksi ja vanhoilliseksi mielletylle Suomen filmivalmistajien liitolle. 1980-luvulle tultaessa elokuvatuottajat katsoivat yhteisen edunvalvonnan niin tärkeäksi, että perustettiin uusi kattojärjestö. Samalla loppui myös kilpailu siitä, kummalle liitolle edustukset esimerkiksi Elokuvasäätiön hallituksessa kuuluvat. Vuonna 1990 Suomen filmivalmistajien liitto lopetti toimintansa ja sen toiminta ohjattiin kokonaisuudessaan osaksi SEK ry:n toimintaa. SEK liittyi Suomen Filmikamarin jäseneksi vuoden 2012 alusta.


title: Suomen elokuvatuottajien keskusliitto

text: Vuonna 2013 liittoon kuuluu noin 50 jäsenyritystä. Liiton puheenjohtajana on toiminut vuodesta 2015 tuottaja Riina Hyytiä (Dionysos Films). Toiminnanjohtaja on ollut vuodesta 2012 Sari Väänänen.


title: Suomen elokuvatuottajien keskusliitto

text: Liitto on jakanut vuodesta 1997 "Vuoden elokuvatuottaja -palkinnon". Nykyisin palkinto jaetaan Rakkautta & Anarkiaa -festivaalin yhteydessä järjestettävässä Kotimaisen elokuvan viikko -oheistapahtumassa.


title: Suomen elokuvatuottajien keskusliitto

text: Järjestön ruotsinkielinen nimi on "Centralförbundet för Finlands Filmproducenter" ja englanninkielinen on "The Central Organisation of Finnish Film Producers".


title: ASLAK (kuntoutus)

text: ASLAK eli ammatillisesti syvennetty lääketieteellinen kuntoutus on työelämässä oleville tarkoitettua Kelan järjestämää harkinnanvaraista varhaiskuntoutusta, jonka ensisijaisena tavoitteena on työkyvyn säilyttäminen ja parantaminen. Aslak-kuntoutus toteutetaan kuntoutuslaitoksissa kiinteässä yhteistyössä työterveyshuollon ja työyhteisön kanssa. Aslak-kuntoutus on harkinnanvaraista (määrärahasta riippuvaista), kun sitä lähellä oleva toinen Kelan kuntoutuksen muoto Tyk-toiminta (Työkykyä ylläpitävä ja parantava valmennus) on tietyin edellytyksin työntekijän subjektiivinen oikeus.


title: ASLAK (kuntoutus)

text: Aslak-kuntoutukseen käytetään vuosittain 33 miljoonaa euroa, joka vastaa 12 prosenttia Kelan koko kuntoutusbudjetista.


title: ASLAK (kuntoutus)

text:
Mikhail Saltychev seurasi vuonna 2012 ilmestyneessä väitöstutkimuksessaan kahdeksan vuoden ajan yli 3000 Aslak-kuntoutukseen osallistunutta henkilöä. Tuloksena oli, ettei Aslak vähentänyt työkyvyttömyyseläkkeelle joutumisen tai pitkien sairauspoissaolojen riskiä. .
ASLAK-kuntoutukseen osallistuminen ei lisännyt myöskään liikuntaa, vähentänyt alkoholinkäyttöä, alentanut painoindeksiä tai vähentänyt merkittävästi tupakointia. Tutkimukseen osallistuneiden somaattinen ja psyykkinen terveys ei myöskään parantunut kontrolliryhmään verrattuna.


title: ASLAK (kuntoutus)

text: Vuonna 2012 laadittiin myös katsaus ASLAK-kuntoutuksesta aiemmin tehtyihin tutkimuksiin. Katsauksessa havaittiin, että aiempien tehtyjen tutkimusten tulokset olivat keskenään hyvin ristiriitaisia. Niistä saattoi kuitenkin vetää kokonaisuudessaan sen johtopäätöksen, että näyttö Aslak-kuntoutuksen vaikuttavuudesta on vähäistä ja kuntoutus on osoittautunut kustannustehokkuudeltaan heikoksi.


title: ASLAK (kuntoutus)

text: Vuonna 2009 ilmestyneessä 2 000 kuntoutujan tutkimuksessa ilmeni, että työkyvyttömyyden riski pieneni 8 vuoden seuranta-aikana neljän ensimmäisen seurantavuoden aikana, mutta kohosi sen jälkeen samaksi kuin niillä, jotka eivät olleet osallistuneet kuntoutukseen. Säästyneiden sairauslomapäivien aiheuttama taloudellinen säästö oli kuitenkin todennäköisesti kuntoutuksesta koituvia kuluja pienempi.


title: ASLAK (kuntoutus)

text: Aslak-kuntoutuksen nimellä tunnettu kuntoutuksen muoto käynnistyi 1980-luvun alkupuolella, aluksi metsurien ja siivoojien laitoskuntoutuksena laajentuen siitä sitten nopeasti kaikkiin ammattiryhmiin. Aslak-kuntoutuksen kohderyhmänä ovat työssä käyvät henkilöt, joiden työssä suoriutumiseen liittyvät haitat ja oireet eivät vielä ole kehittyneet niin pitkälle, että lakisääteinen ammatillinen kuntoutus työkyvyttömyyden välttämiseksi olisi tarpeen.


title: ASLAK (kuntoutus)

text: Vuoden 1990 tulopoliittisen kokonaisratkaisun yhteydessä tehty työkykyä ylläpitävää toimintaa (tyky) koskeva sopimus (ns. TMJ-TS-sopimus) loi laajemman perustan siinä vaiheessa vielä kehittyvälle Aslak-kuntoutukselle. Sopimuksessa todettiin muun muassa, että toimenpiteiden lähtökohta on, että kuntoutuja jatkaa omassa työssään. Tukitoimenpiteistä vastuussa oleva henkilö laatii yhdessä työntekijän tai toimihenkilön ja tarvittaessa yrityksen yhteistoimintatahojen kanssa yksilöllisen toimenpidesuunnitelman, jossa voivat tulla kysymykseen esimerkiksi


title: ASLAK (kuntoutus)

text: Ammatillisesti syvennetty lääketieteellinen kuntoutus kohdistuu työssä olevaan väestöön ja se toteutetaan työpaikan, työterveyshuollon, kuntoutuksen palvelujen tuottajan ja Kelan yhteistyönä. Tavoitteena on työkyvyn pitkäaikainen parantaminen ja työkyvyn säilyttäminen, kun työkyvyn heikkenemisen riskit ovat jo todettavissa. Aslak-kuntoutus on luonteeltaan ennalta ehkäisevää ja suunnattu työntekijöille ja ammattialoille, joilla työstä johtuva fyysinen, henkinen ja sosiaalinen kuormitus on poikkeuksellisen suuri ja johtaa helposti terveysongelmien kasautumiseen.


title: ASLAK (kuntoutus)

text: Hyväksyessään jonkin kuntoutuslaitoksen kuntoutusta toteuttamaan Kela edellyttää laitoksen noudattavan palvelustandardia. Kelan standardien mukaan Aslak-kuntoutuksen tavoitteena on


title: ASLAK (kuntoutus)

text: Palveluntuottajan aloitteesta voidaan kuntoutusprosessin aikana esille nousseista työhön tai työolosuhteisiin liittyvistä asioista keskustellaan työpaikalla ja/tai työterveyshuollossa.


title: ASLAK (kuntoutus)

text: Aslak-kurssi toteutetaan jaksoissa yhden vuoden aikana. Kurssi voi olla avo- ja laitosjaksojen yhdistelmä. Tavallisimmin kurssi jakaantuu kolmeen osaan: alkujaksoon, perusjaksoon ja seurantajaksoon. Kurssilla on yksi työpaikan ja työterveyshuollon kanssa järjestettävä yhteistyöpäivä.


title: ASLAK (kuntoutus)

text: Kela toteutti Työhönkuntoutuksen kehittämishankkeen ajanjaksolla 1.4.2007-30.6.2010. Hanke kattoi harkinnanvaraisen Aslak-kuntoutuksen ja lakisääteiseen ammatilliseen kuntoutukseen kuuluvan Tyk-toiminnan. Hankkeeseen osallistui viisi valtakunnallista palveluntuottajaa:


title: ASLAK (kuntoutus)

text: Hankkeessa keskeisintä oli kuntoutustarpeen varhainen toteaminen, kuntoutuksen oikea-aikaisuus ja kuntoutuksen menetelmien ja toimintamallien kehittäminen. Tarkoituksena oli saada Kelan käyttöön työikäisille parhaiten sopivia kuntoutuksen muotoja ja samalla kehittää kuntoutuksen yhteistyötä ja erikoisosaamista.


title: ASLAK (kuntoutus)

text: Vuonna 2016 Kela uudistaa työikäisten kuntoutusta ja samalla myös Aslak- ja Tyk-kuntoutukset korvataan uudella AURA-kuntoutusmallilla. AURA-kuntoutuksessa kuntoutus kytkeytyy aiempaa voimakkaammin kuntoutujan omaan työhön.


title: François-Urbain Domergue

text: François-Urbain Domergue (24. maaliskuuta 1745 Aubagne Ranska – 29. toukokuuta 1810 Pariisi) oli ranskalainen toimittaja ja kielioppien kirjoittaja. Hän oli myös Ranskan akatemian jäsen.


title: François-Urbain Domergue

text: François-Urbain Domergue syntyi apteekkariperheen poikana ja kävi koulua Aubagnessa, minkä jälkeen hän opiskeli Marseillen oratoriaanien ylläpitämässä korkeakoulussa. Tämän jälkeen hän toimi kansakoulunopettajana Lyonissa, avioitui kirurgin tyttären kanssa ja sai julkaistuksi ensimmäisen "Yksinkertaistetun ranskan kielen kieliopin" (Grammaire françoise simplifiée) vuonna 1778.


title: François-Urbain Domergue

text: Vuonna 1784 hän perusti Journal de la Langue Françoise -nimisen lehden, jonka tarkoituksena oli taistella säännöin ja esimerkein kieleen jo pesiytyneitä neologismeja vastaan. Lehti menestyi huonosti, sillä sen levikki jäi vähäiseksi. Vuonna 1790 Demorgue muutti Pariisiin, jossa hän perusti ranskan kielen harrastajien seuran. Hän julkaisi "Yksinkertaistetun ranskan kielen kieliopin" uusintapainoksena ja kirjoitti "Journal général du soir, de politique et de littérature" -lehteen ja lopetti oman lehtensä.


title: François-Urbain Domergue

text: François-Urbain Domergue nimitettiin "École centrale des Quatre-Nations" -korkeakoulun yleisen kielitieteen professoriksi ja sittemmin myös Charlemagne-lyseon humanististen aineiden opettajaksi. Hänet valittiin Ranskan akatemiaan vuonna 1803 ja hän osallistui siellä sanakirjakomission työhön.


title: Trevor Dunn

text: Trevor Roy Dunn (s. 30. tammikuuta 1968) on yhdysvaltalainen muusikko. Hän soittaa yleensä bassoa tai kontrabassoa. Dunn soittaa yksinkertaisesti tai monimutkaisesti samalla tukien laulun rakennetta. Hänet tunnetaan parhaiten Mike Pattonin yhtyeiden Mr. Bunglen ja Fantômasin basistina.


title: Trevor Dunn

text: Dunn aloitti basson soiton jo teini-ikäisenä high schoolissa. Hän oli perustamassa ystäviensä Mike Pattonin ja Trey Spruancen kanssa Mr. Bunglea, jonka musiikki oli aluksi jonkinlaista thrash metalin, hard rockin ja funkin sekoitusta. Jotkut kappaleet olivat hieman humoristisia, joten musiikkia saattoi jopa kutsua huumorirockiksi. Muun yhtyeen soittaessa hieman raskaampaa musiikkia Dunn kokeili taitojaan kierrelen ympäri San Franciscoa soittaen jazzia. Dunn kuitenkin pysyi koko ajan Mr. Bunglen riveissä. Dunnin erilainen muusiikkisuuntaus toi Bungleen sen jopa tavaramerkiksi muodostuneen tyylilajien erilaisuuden, jopa yksittäisten kappaleiden aikana. Tämä ilmenee erityisesti levyllä "Disco Volante".


title: Trevor Dunn

text: Yhtyeen muiden jäsenten tapaan Dunn on haluton puhumaan siitä, mitä tapahtui Mr. Bunglen hajotessa vuonna 2000. Hän on toisaalta suunnitellut kirjoittavansa yhtyeestä kirjan, mutta sen julkaisusta ei ole tietoa.


title: Trevor Dunn

text: Dunn on nyttemmin ollut jäsenenä superyhtyeessä Fantômas ja hän on perustanut jazzia soittavan oman yhtyeensä Trevor Dunn's Trio-convulsant. Molemmat yhtyeet julkaisevat albuminsa Mike Pattonin perustaman levy-yhtiön Ipecac Recordingsin kautta.Dunn on soittanut myös seuraavien yhtyeiden kanssa:


title: Charles Stenvig

text: Charles A. Stenvig (16. tammikuuta 1928 – 22. helmikuuta 2010) oli yhdysvaltalainen sitoutumaton poliitikko. Hän toimi kolme kaksivuotista kautta Minneapolisin pormestarina vuosina 1969–1973 ja 1975–1977. Vuoden 1973 vaalit hän hävisi Arthur Naftalinille.


title: Charles Stenvig

text: Varsinaiselta ammatiltaan Charles Stenvig oli poliisi.


title: Calcutta

text: Calcutta tarkoittaa seuraavia:


title: Donald M. Fraser

text: Donald MacKay Fraser (s. 20. helmikuuta 1924) on yhdysvaltalainen Minnesota Democratic-Farmer-Labor Partyn poliitikko. Hän toimi Yhdysvaltain edustajainhuoneen jäsenenä vuosina 1963–1979 ja Minneapolisin pormestarina vuosina 1980–1993.


title: Donald M. Fraser

text: Minneapolisissa syntynyt Fraser on varsinaiselta ammatiltaan juristi. Hän meni vuonna 1950 naimisiin Arvonne Skeltonin kanssa ja sai kuusi lasta.


title: Donald Fraser

text: Donald Fraser voi tarkoittaa ainakin seuraavia henkilöitä:


title: Richard Riordan

text: Richard J. Riordan (s. 1. toukokuuta 1930) on yhdysvaltalainen lakimies ja republikaanisen puolueen poliitikko. Hän toimi Los Angelesin pormestarina vuosina 1993–2001 ja Kalifornian opetusministerinä vuosina 2003–2005.


title: Richard Riordan

text: Sukujuuriltaan irlantilainen Riordan syntyi Flushingissa, New Yorkissa, ja opiskeli Princetonin yliopistolla. Hän palveli Korean sodassa ja sai vuonna 1956 "Juris Doctor" -arvon Michiganin yliopistolta.


title: Richard Riordan

text: Riordan oli vuonna 2002 epäonnistuneesti ehdolla Kalifornian kuvernööriksi, jonka arvon voitti lopulta Gray Davis. Hän on katolinen.


title: MMORTS

text: MMORTS (, suom. ”massiivinen moninpelattava reaaliaikastrategia”) on videopeligenre.


title: Joseph Gurney Cannon

text: Joseph Gurney Cannon (7. toukokuuta 1836 – 12. marraskuuta 1926) oli yhdysvaltalainen poliitikko. Hän toimi Yhdysvaltain edustajainhuoneen puhemiehenä 1903–1911 ja häntä pidetään yhtenä vaikutusvaltaisimmista puhemiehistä Yhdysvaltain historiassa.


title: Joseph Gurney Cannon

text: Abraham Lincolnin tultua valituksi presidentiksi vuonna 1860, Cannon nimitettiin syyttäjäksi. Hänet valittiin kongressiin ensimmäisen kerran vuonna 1872 Illinoisin republikaaniedustajana ja hävisi uudelleenvalinnan vuonna 1890, mutta valittiin kahden vuoden päästä uudelleen. Hän sai 58 ääntä republikaanien puoluekokouksen ehdokasvaalissa Chicagossa vuonna 1908.


title: Joseph Gurney Cannon

text: Republikaanipuolueen jäsen Cannon istui edustajainhuoneessa 1873–1891, 1893–1913 ja 1915–1923 Illinoisin edustajana. Hän vastusti Yhdysvaltain liittymistä ensimmäiseen maailmansotaan ja jäsenyyttä Kansainliitossa.


title: Joseph Gurney Cannon

text: Cannon jäi eläkkeelle vuonna 1923 ja viimeisenä päivänään virassa hänestä tuli ensimmäinen henkilö Time-lehden kansikuvassa. Hän kuoli 12. marraskuuta, 1926.


title: Joseph Gurney Cannon

text: Kongressiedustajien toimistorakennus on nimetty Cannonin mukaan.


title: Gale Storm

text: Josephine Owaissa Cottle eli Gale Storm (5. huhtikuuta 1922 – 27. kesäkuuta 2009) oli yhdysvaltalainen näyttelijä ja laulaja.


title: Gale Storm

text: Storm alkoi saavuttaa mainetta elokuvarooleillaan jo 1940-luvulla, ja vuosina 1956–1960 hänellä oli Susanna Pomeroyn päärooli sarjassa "The Gale Storm Show". Samanaikaisesti Stormin laulajanura kukoisti.


title: Gale Storm

text: Stormin ensimmäinen levytys ”I Hear You Knocking” on vuodelta 1956. Myöhempien laulujen joukkoon lukeutuu ”Dark Moon” (1957). Stormin omaelämäkerta "I Ain't Down Yet" ilmestyi vuonna 1981, ja pääosin 1950-luvun tähdeksi jääneellä laulaja-näyttelijällä on neljä tähteä Hollywood Walk of Famella.


title: Jack Klugman

text: Jacob Joachim ”Jack” Klugman (27. huhtikuuta 1922 − 24. joulukuuta 2012) oli televisio- ja elokuvarooleistaan tunnettu yhdysvaltalainen näyttelijä. Hän syntyi Philadelphiassa, Pennsylvaniassa, ja valmistui Carnegie Mellon -yliopistosta vuonna 1948.


title: Jack Klugman

text: Klugmanilla oli rooli 1970-luvun alkupuolen televisiosarjassa "The Odd Couple", ja 1970–1980-lukujen vaihteessa hän esitti pääroolia "Quincy, M.E." -sarjassa. Elokuvarooleja hänellä oli esimerkiksi "Valamiesten ratkaisussa" (1957), "Viinin ja ruusujen ajassa" (1962) ja "Hyvästi Columbuksessa" (1969).


title: Jack Klugman

text: Klugman oli toisen maailmansodan veteraani. Hänellä todettiin syöpä ensimmäistä kertaa vuonna 1974 ja tauti uusiutui vuonna 1989. Hän oli pitkään aktiivinen tupakoitsija.


title: Jack Klugman

text: 1990-luvulla Klugman oli "" -sarjan vierailevana tähtenä. Hänet on palkittu tähdellä Hollywood Walk of Famella ja kolmella Emmy-palkinnolla. Hän oli vuodesta 1954 naimisissa näyttelijä Brett Somersin kanssa ja vaikka pari eli jo 1970-luvulta saakka erillään, he eivät koskaan ottaneet virallisesti avioeroa. Somers kuoli 15. syyskuuta 2007.


title: Ligue Magnus

text: Ligue Magnus on Ranskan jääkiekon korkein sarjataso. Sarja on perustettu vuonna 1906. Sarjassa pelaa kaudella 2007–2008 edelliskauden tapaan yhteensä 14 joukkuetta. Kaudeksi 2007–2008 sarjaan nousi Tours ja vastaavasti Anglet putosi. Liigassa pelaa 15 suomalaista kaudella 2007–2008. Vuonna 2007 Ranskan mestaruutta juhli Brûleurs de Loups de Grenoble.


title: Ligue Magnus

text: Kaikkien aikojen kuuluisin suomalaissyntyinen pelaaja Ranskan liigassa on Petri Ylönen, joka voitti yhdeksän kautensa aikana kahdeksan mitalia, joista viisi kultaista ja kolme hopeista. Ylönen edusti myös Ranskan maajoukkuetta viisissä MM-kisoissa ja kaksissa olympialaisissa.


title: Hello Nasty

text: Hello Nasty on Beastie Boysin vuonna 1998 julkaistu viides studioalbumi.


title: Hello Nasty

text: Albumi myi 681 000 kappaletta ensimmäisellä viikollaan, ja debytoi sijalla 1 "Billboard 200" -albumilistalla. Australiassa julkaistiin "tour edition" albumista, jossa oli mukana bonuslevy, joka sisältää seuraavat kappaleet:


title: Hello Nasty

text: Albumi


title: Hello Nasty

text: Singlet


title: Iced Earth (albumi)

text: Iced Earth on samannimisen yhtyeen debyyttialbumi. Albumi julkaistiin ensin Euroopassa vuonna 1990 ja sitten Yhdysvalloissa vuonna 1991.


title: Iced Earth (albumi)

text: Iced Earthin kolme ensimmäistä albumia (tämä, Night of the Stormrider ja Burnt Offerings) julkaistiin remasteroituna vuonna 2001 uusilla kansilla.


title: Mavis Gallant

text: Mavis Leslie Gallant, os. Young CC (11. elokuuta 1922 Montreal, Québec – 18. helmikuuta 2014 Pariisi, Ranska) oli kanadalainen kirjailija.


title: Mavis Gallant

text: Gallant tunnetaan etupäässä lyhyestä proosasta, josta huomattava osa julkaistiin alun perin "The New Yorker" -lehden sivuilla. Hän julkaisi lisäksi kaksi romaania, näytelmän ja esseitä. Hän asui pitkään Pariisissa.


title: Mavis Gallant

text: Gallantista tehtiin vuonna 1981 Kanadan ritarikunnan "Officer" ja vuonna 1993 "Companion". Hänelle myönnettyjen useiden palkintojen joukossa oli Prix Athanase-David, jonka Québecin hallitus myönsi hänelle elämäntyöstä vuonna 2006. Kirjailija oli Yhdysvaltain taiteiden ja kirjallisuuden akatemian ulkomaalaiskunniajäsen vuodesta 1989.


title: Night of the Stormrider

text: Night of the Stormrider on Iced Earthin toinen albumi.


title: Night of the Stormrider

text: Kuten albumeilla Iced Earth ja Burnt Offerings, myös tämän remasteroidulla versiolla on uusi kansi.


title: Burnt Offerings

text: Burnt Offerings on Iced Earthin kolmas studioalbumi. Tällä albumilla esiintyi ensi kertaa laulaja Matt Barlow.


title: Burnt Offerings

text: Tästä albumista (ja kahdesta edellisestä) julkaistiin vuonna 2008 rajoitettu versio, joka sisälsi remasteroidun alkuperäisen albumin, ennenjulkaisemattoman version albumista (eri kappaleita), ja uuden kannen.


title: Taikayö

text: Taikayö on William Markuksen ohjaama suomalainen tukkilaiselokuva vuodelta 1954.


title: Taikayö

text: Vielä 1950-luvun puolivälin tuntumassa tukkilaiselokuvat olivat suomalaisten suuressa suosiossa. Musiikkipitoinen "Taikayö" perustuu Reino Helismaan sanoittamaan samannimiseen Metro-tyttöjen levyttämään lauluun, joka nousi elokuvan myötä uuteen suosioon.


title: Taikayö

text: Elokuva on Markuksen esikoisohjaus. Hän oli edellisenä vuonna ollut apulaisohjaajana kahdessa elokuvassa, "Hilja – maitotytössä" ja "Varsovan laulussa". "Taikayö" kuului SF:n 20-vuotisjuhlaohjelmistoon. Elokuvan pienissä rooleissa on monia myöhempien aikojen kuuluisuuksia, kuten Pentti Siimes Oswald Haggrenin roolissa. Tauno Söder näyttelee ensimmäisessä elokuvaroolissaan.


title: Taikayö

text: Elokuvan päähenkilöitä ovat tukkilaisten ruokakojua pyörittävä Amanda ja hänen sukulaistyttönsä Eliisa. Paikallinen kauppias ei siedä heidän ruokakojuaan ja yrittää nujertaa sen kaikin keinoin tukkilaispäällikön avustuksella.


title: Taikayö

text: Paikalle saapuvat karjalaiskauppias Verneri Jokainen ja nuori kulkuri Olavi Haggren alias Olavi Hakki. Olavi ihastuu Eliisaan, ja käy ilmi, että Verneri on Amandan kadonnut sulhanen. Ajan myötä huomataan, ettei Olavikaan ole ihan tavallinen kulkuri.


title: Taikayö

text: Myöhemmissä arvosteluissa elokuvaa on pidetty kliseisenä. Suomalainen luonto ja Masa Niemen sirkustemput ovat saaneet arvosteluissa huomiota. Markku Pölösen elokuvilla on nähty "Taikayöhön" ilmeisiä yhteyksiä.


title: The Dark Saga

text: The Dark Saga on Iced Earth -yhtyeen vuonna 1996 ilmestynyt neljäs studioalbumi. Albumista on julkaistu Digipak versiota, joka sisältää yhden extra kappaleen "The Ripper". Tämä kappale on myös The Melancholy E.P. minialbumilla.


title: Days of Purgatory

text: Days of Purgatory Iced Earth yhtyeen ensimmäinen kokoelmalevy. Albumin jokainen kappale on äänitetty uudelleen Matt Barlow’n laulamana. Kokoelmalevystä on myös julkaistu kahden levyn versio.


title: Raymond Telles

text: Raymond L. Telles, Jr. (5. syyskuuta 1915 – 8. maaliskuuta 2013) oli yhdysvaltalainen poliitikko ja diplomaatti. Hän toimi El Pason pormestarina vuosina 1957–1961 ja Yhdysvaltain suurlähettiläänä Costa Ricaan vuosina 1961–1967.


title: Raymond Telles

text: Telles oli syntyperäinen elpasolainen ja hänellä oli meksikolaisia ja espanjalaisia sukujuuria. Hänellä oli kaksi veljeä, Richard ja Joe. Hän lähti armeijaan vuonna 1941 ja eteni lopulta majuriksi. Hän palasi Yhdysvaltain ilmavoimiin Korean sodassa.


title: Raymond Telles

text: Tellesin nousu pormestariksi oli aikoinaan merkittävä; häntä pidetään ensimmäisenä yhdysvaltalaisena latinopormestarina. Hän vietti 90-vuotispäiväänsä syyskuussa 2005.


title: Raymond Telles

text: Tellesin urasta on julkaistu kirja "The Making of a Mexican American Mayor: Raymond L. Telles of El Paso" (1999).


title: Something Wicked This Way Comes

text: Something Wicked This Way Comes on Iced Earthin viides studioalbumi.


title: Something Wicked This Way Comes

text: Levyn nimi on lainaus William Shakespearen näytelmästä Macbeth, missä noidan repliikki neljännen näytöksen alussa viittaa paikalle saapuvaan Macbethiin. Paavo Cajanderin suomennos:


title: Alive in Athens

text: Alive in Athens on Iced Earthin ensimmäinen livealbumi. Albumin lopettavassa "Violate"-kappaleessa yhtye soittaa Iron Maidenin "The Trooper" -kappaleen kitarariffin.


title: Alive in Athens

text: CD 1


title: Alive in Athens

text: CD 2


title: Alive in Athens

text: CD 3 (Bonus Disc)


title: Camrail

text: Camrail on kamerunilainen yhtiö, jolle on myönnetty 20 vuodeksi toimilupa operoida Kamerunin rautateitä (Cameroon National Railway). Camrail on ranskalaisen sijoitusyhtiön Bollorén tytäryhtiö, jonka pääkonttori on Doualassa Kamerunissa. Camrail on operoinut rautateitä vuodesta 1999. Comazarin verkkosivujen mukaan Kamerunin valtio omistaa rataverkon, kun taas liikkuvan kaluston omistaa Camrail.


title: Camrail

text: Rataverkon pituus on 1 104 km ja kapearaiteisen radan raideleveys 1 000 mm. Yhtiöllä on 50 veturia ja 1 299 vaunua.


title: Ange-François Fariau de Saint-Ange

text: Ange-François Fariau de Saint-Ange (13. lokakuuta 1747 Blois – 8. joulukuuta 1810 Pariisi) oli ranskalainen runoilija, kääntäjä ja Ranskan akatemian jäsen.


title: Ange-François Fariau de Saint-Ange

text: Ange-François Fariau de Saint-Ange syntyi Ranskan kuninkaan neuvonantajan perheeseen. Hän opiskeli aluksi jesuiittain koulussa Blois'ssa ja sittemmin Saint-Barben-collegessa Pariisissa. Hänet tunnettiin jo nuoruudessaan vahvana ajattelijana, mikä ei ollut lainkaan nuorukaisille tyypillistä. Hän oli Turgot'n suojatti ja sai yleisen tarkastajan viran, mutta hän menetti kuitenkin kaiken omaisuutensa Ranskan suuressa vallankumouksessa. Robespierren vallasta syöksemiseen jälkeen hän sai vaatimattoman sotilaiden vaatevaraston hoitajan viran, mutta pääsi sitten kaunokirjallisuuden opettajaksi ja myöhemmin kieliopin ja järkeilyn opettajaksi nykyisin Lycée Charlmagne -nimellä toimivaan kouluun.


title: Ange-François Fariau de Saint-Ange

text: Hänet valittiin Ranskan akatemian jäseneksi vuonna 1810. Tehtävän vastaanottopuheessaan hän viittasi horjuvaan terveyteensä ja totesi itse täyttävänsä edeltäjänsä hautapaikan. Jo kolmen kuukauden kuluttua astumisestaan Akatemiaan ja tuon puheen pitämisen jälkeen hän kaatui saapuessaan Akatemiaan ja kuoli.


title: Ange-François Fariau de Saint-Ange

text: Saint-Ange tuli ensinnä tunnetuksi skotlantilainen kirjailijan Henry Mackenzien teosten ranskantajana. Tältä kirjailijalta hän ranskansi kaksi pikareskiromaania, ja myöhemmin olivat vuorossa Ovidiuksen teokset. Ovidius-käännökset eivät saaneet osakseen kovinkaan suurta arvostus, ja sanottiin jopa että "Raukkauden lääkitys" toimii hyvin lääkkeenä "Rakastamisen taitoa vastaan".


title: Ange-François Fariau de Saint-Ange

text: Yritettyään kirjoittaa näytelmiä suurempaa suosiota saamatta Saint-Ange julkaisi niteen sekalaisia kirjoituksia: runoja, oodeja, satuja ja erilaisia kirjoitelmia. Hän toimitti ja julkaisi ystävänsä, Ranskan akatemian jäsenen Michel Paul Guy de Chabanon postuumit muistelmat, jotka ilmestyessään vuonna 795 aiheuttivat melkoisen skandaalin kuvauksillaan raukkauselämästä.


title: The Melancholy E.P.

text: The Melancholy E.P. on Iced Earthin minialbumi. Se julkaistiin jo vuonna 1999 radiosoittoa varten, mutta virallisesti vasta vuonna 2001. Tästä minialbumista julkaistiin myös erikoisversio, jolla on 2 lisäkappaletta.